title: Paavo Leskinen

text: Leskinen oli kansanedustajana 1945–1952 edustaen Kymen läänin läntistä vaalipiiriä 1945–1948 ja Kymen läänin vaalipiiriä 1948–1952. Hän kuoli kesken edustajakautensa ja hänen tilalleen eduskuntaan tuli SKDL:n Eino Rannikkoluoto. Hän oli presidentin valitsijamiehenä vuoden 1950 presidentinvaalissa. Leskinen oli Lappeenrannan kaupunginvaltuuston jäsenenä ja hän toimi myös Kulutusosuuskuntien keskusliiton hallintoneuvoston ja Suomi–Neuvostoliitto-Seuran valtuuston varapuheenjohtajana.


title: Paavo Leskinen

text: Paavo Leskinen oli naimisissa vuosina 1920 Enny Emilia Nuutisen kanssa.


title: Supermarjo ja tytöt

text: Supermarjo ja tytöt oli vuonna 2012 Liv-kanavalla esitetty realitysarja, jossa seurattiin Niittyviidan showbusiness-perheen sekä Marjon kahden työntekijän Henna Peltosen ja Sofia Mäkisen arkea Hollolassa. Ohjelman on tuottanut Aito Media ja käsikirjoittanut Anna Perho. Ensimmäinen tuotantokausi alkoi 21. maaliskuuta 2012. Toinen tuotantokausi alkoi 27. syyskuuta 2012.


title: Supermarjo ja tytöt

text: 11. huhtikuuta nähty jakso keräsi 257 000 katsojaa ja oli Livin kolmanneksi katsotuin ohjelma vuonna 2012.


title: Samuel Kaski

text:
Samuel Kaski (s. 19. huhtikuuta 1968, Seinäjoki) on tietojenkäsittelytieteen professori (2005–) Aalto-yliopiston Tietotekniikan laitoksella. Hän on Suomen Akatemian Laskennallisen päättelyn huippuyksikön (COIN) johtaja (2015–2017) ja akatemiaprofessori kaudella 1.1.2016–31.12.2020.
Samuel Kaski johti Aalto-yliopiston ja Helsingin yliopiston yhteistä Tietotekniikan tutkimuslaitosta (HIIT) viisi vuotta (2010–2015).


title: Matti Keloharju

text: Matti Keloharju (s. 20. kesäkuuta 1965, Helsinki) on rahoituksen professori Aalto-yliopiston kauppakorkeakoulun Rahoituksen laitoksella (Chydenia, 1999–). Professori Keloharju on eräs Euroopan johtavista taloustieteilijöistä ja maailmanlaajuisestikin tunnettu rahoituksen tutkija. Hän on akatemiaprofessori vuosina 2016–2020.


title: Matti Keloharju

text: Matti Keloharju kirjoitti ylioppilaaksi Tapiolan lukiosta vuonna 1984. Hän valmistui Helsingin kauppakorkeakoulusta kauppatieteen maisteriksi vuonna 1987 ja kauppatieteen tohtoriksi vuonna 1993. Vierilevana tutkijana Leonard N. Stern School of Business, New York University, New Yorkissa Yhdysvalloissa vuonna 1989. Virkaatekevänä apulaisprofessorina vuosina 1994–1996 ja virkaatekevänä professorina 1996–1997. Vierailu Anderson School, University of California at Los Angelesissa (UCLA) vuosina 1997–1998. Vieraileva apulaisprofessori vuosina 1998–1999. Helsingin kauppakorkeakoulun professori vuodesta 1999. Vierailu Harvard Business Schoolissa lukuvuoden 2015–2016. Akatemiaprofessori vuosina 2016–2020.


title: Aleksi Rinne

text: Aleksi Rinne (6. kesäkuuta 1899 Teuva – 25. syyskuuta 1974 Teuva) oli suomalainen pienviljelijä ja Suomen Kansan Demokraattisen Liiton kansanedustaja.


title: Aleksi Rinne

text: Rinteen vanhemmat olivat talollinen Juuse Vihtori Rinne ja Ulriika Laulaja. Hän kävi kansakoulun ja oli pienviljeljänä Teuvalla.


title: Aleksi Rinne

text: Rinne oli kansanedustajana 1945–1948 edustaen Vaasan läänin eteläistä vaalipiiriä. Hän oli presidentin valitsijamiehenä vuoden 1956 presidentinvaalissa. Rinne oli myös Teuvan kunnanvaltuuston jäsenenä.


title: Sementiitti

text: Sementiitti eli rautakarbidi on raudan ja hiilen muodostama välisijayhdiste, jonka kemiallinen kaava on FeC. Sen massasta on 6,67 % hiiltä ja 93,3 % rautaa. Sillä on ortorombinen kiderakenne. Sementiitti on kovaa mutta haurasta ainetta, joka puhtaana luokitellaan yleensä keraamiksi, mutta suurempi merkitys sillä on raudan metallurgiassa. Useimmat teräkset ja valuraudat sisältävät sementiittiä. Eniten sitä on valkoisessa valuraudassa, jossa kaikki hiili on sementiittinä.


title: Sementiitti

text:
Teräksessä ja valuraudassa oleva hiili voi esiintyä pääasiassa kahdessa muodossa: joko pieninä pelkistä hiiliatomeista koostuvina grafiittikiteinä tai kemiallisena yhdisteenä, rautakarbidina eli sementiittinä.
Termodynaamisen tasapainon vallitessa sementiittiä ei esiinny, vaan kaikki hiili on grafiittina, kaikki rauta ferriittinä tai korkeissa lämpötiloissa austeniittina. Sementiitti on kuitenkin metastabiili yhdiste, ja kun sitä on muodostunut, se on varsin pysyvää, ellei lämpötila ole kovin korkea. Sulan hiilipitoisen raudan jähmettyessä hiili sekoittuu tällöin muodostuvaa ferriittiin ja austeniittiin, mutta erkanee niistä seoksen jäähtyessä, jolloin seoksen hiilipitoisuudesta, jäähtymisnopeudesta ja muista seoksessa esiintyvistä aineista riippuen syntyy vaihtelevassa suhteessa sekä grafiittia että sementiittiä. Kun hiilipitoisuus on pieni, on epätodennäköistä, että tarpeeksi monta hiiliatomia sattuisi niin lähelle toisiaan, että ne voisivat muodostaa grafiittia, ja tällöin pääosa hiilestä sitoutuukin rautaan sementiitiksi. Pienen hiilipitoisuuden ohella grafiitin muodostumista edistävät myös suuri jäähtymisnopeus sekä muista seosaineista kromi ja mangaani, kun taas sementiitin muodostumista edistävät korkea hiilipitoisuus, hidas jäähtymisnopeus sekä seosaineista pii, nikkeli ja alumiini.


title: Sementiitti

text: Pitkäaikaisella lämpökäsittelyllä on mahdollista hajottaa raudassa oleva sementiitti kokonaan raudaksi ja grafiitiksi, jota sanotaan "temperhiileksi". Tällä tavalla valmistetaan adusoitua rautaa, jollaista on esimerkiksi amerikkalainen mustaydin-temperrauta.


title: Sementiitti

text: Viime aikoina on myös kehitetty uusi teräksen valmistusmenetelmä, "rautakarbidiprosessi", joissa malmi pelkistetään vedyn ja metaanin avulla. Tällöin saadaan rautakarbidijauhetta, jota voidaan edelleen käyttää teräksen raaka-aineena.


title: Sementiitti

text: Sementiitillä on ortorombinen kiderakenne. Sen yksikkökopissa on 12 rauta- ja 4 hiiliatomia. Jokainen rauta-atomi on sitoutunut kolmeen hiiliatomiin ja jokainen hiiliatomi kahdeksaan rauta-atomiin.


title: Sementiitti

text:
Tavallisissa lämpötiloissa sementiitti on ferromagneettinen aine. Sen Curie-piste on noin 480 K (207 °C), jota korkeammassa lämpötilassa se on paramagneettista.
Luonnossa rautakarbidia, joka sisältää hieman myös nikkeliä ja kobolttia, esiintyy rautameteoriiteissa. Mineraalina sitä sanotaan coheniitiksi saksalaisen mineralogi Emil Cohenin mukaan, joka kuvasi sen ensimmäisenä. Koska hiili on yksi planeettojen metallisissa ytimissä mahdollisesti esiintyvistä kevyemmistä alkuaineista, sementiitin ominaisuuksia korkeissa lämpötiloissa ja paineissa on tutkittu kokeellisesti ja sillä on mallinnettu coheniitin käyttäytymistä. Oheinen kaavio osoittaa sen kokoonpuristuvuuden ja tilavuuden riippuvuuden paineesta huoneenlämmössä.


title: Sementiitti

text:
Karkaistusta teräksestä on tunnistettu metastabiileja rautakarbideja, joilla
on merkitystä teollisuudessa ja joita syntyy muun muassa erityisesti Fischer-Tropsch -prosessissa. Sellaisia ovat Epsilon (ε) -karbidi, heksagonaalisena tiivispakkauksena kiteytyvä yhdiste FeC, jota esiintyy karkaistussa hiiliteräksessä, kun sen hiilipitoisuus on yi 0,2 % ja se on karkaistu 100–200 °C:n lämpötilassa. Ei-stoikiometrinen ε-karbidi hajoaa noin 200 °C:ssa, jolloin siitä alkaa muodostua "Häggin karbidia" ja sementiittiä. Häggin karbidi on monokliininen yhdiste, FeC, ja sitä esiintyy 200–300 °C:n lämpötilassa karkaistuissa työkaluteräksissä. Eri rautakarbidien tunnistaminen ei ole aivan helppoa, ja usein siihen on käytettävä röntgendiffraktion ohella myös Mössbauerin spektroskopiaa.


title: Paavo Alku

text: Paavo Ilmari Alku (s. ) on puhekommunikaatiotekniikan professori (1999–) Aalto-yliopiston signaalikäsittelyn ja akustiikan laitoksella. Professori Alku on akatemiaprofessori kaudella 1.1.2015–31.12.2019.


title: Paavo Alku

text: Paavo Alku kirjoitti ylioppilaaksi Helsingin yhteislyseosta vuonna 1979. valmistui TKK:lta diplomi-insinööriksi vuonna 1986, tekniikan lisensiaatiksi vuonna 1988 ja tekniikan tohtoriksi vuonna 1992.


title: Paavo Alku

text: Hän toimi Nokialla atk-suunnittelijana vuosina 1984–1985 ja Teknillisen korkeakoulun tuntiopettaja ja yliassistentti vuosina 1984–1989. Suomen Akatemian nuorempana tutkijana 1989–1993 ja 1994–1996; ollen välillä vierailevana apulaisprofessorina Asian Institute of Technologyssä (AIT) Bangkokissa, Thaimaassa vuonna 1993. Alku oli Turun yliopistossa tietotekniikan ma/vs. apulaisprofessori vuosina 1994–1996, ja apulaisprofesori tai professori vuosina 1996–1999.


title: Axel Schandorff

text: Axel Carl Schandorff (3. maaliskuuta 1925 Kööpenhamina – 27. tammikuuta 2016) oli tanskalainen ratapyöräilijä ja olympiamitalisti.


title: Axel Schandorff

text: Schandorff voitti sprintin olympiapronssia Lontoossa 1948. Lisäksi hän sijoittui aika-ajossa viidenneksi.


title: Axel Schandorff

text: Olympiapronssin lisäksi Schandorff saavutti kahdesti MM-hopeaa ja useita Tanskan mestaruuksia. Hän kuoli 90-vuotiaana tammikuussa 2016.


title: Amy (elokuva)

text: Amy on vuonna 2015 ensi-iltansa saanut brittiläinen Asif Kapadian ohjaama dokumenttielokuva laulaja-lauluntekijä Amy Winehousesta.


title: Englanninkitara

text: Englanninkitara eli englantilainen kitara (, ) on sisterin sukuinen tasa- tai vain hieman kuperapohjainen näppäilysoitin, jossa on kuusi kieliparia (joista kaksi alimmaista yksikuoroisia eli soittimessa yhteensä 10 kieltä), liikuteltava kielisilta ja yleensä 12 metallista kiinteää otenauhaa. Soittimen tavanomainen viritys on "c–e–g–c′–e′–g′". Englanninkitara oli suosionsa huipulla kotimaassaan Isossa-Britanniassa noin vuosina 1750–1810 eli ennen kuin kuusikielinen (espanjalainen) kitara syrjäytti sen.


title: Englanninkitara

text: Englanninkitaran pohjalta on kehittynyt portugalinkitara, jota käytetään edelleen fadolaulun säestyssoittimena.


title: Englanninkitara

text: Robert Spencer ja Ian Harwood: ”English guitar”. "Grove music online", haettu 30.1.2016.


title: Ville Sorsa

text: Ville Petteri Sorsa (s. 21. marraskuuta 1980 Porvoo) on suomalainen musiikkituottaja ja äänisuunnittelija. Sorsa on yksi FINRG Recordingsin perustajajäsenistä, jossa hän työskenteli sekä artistina että A&R:nä vuosina 2003–2010. Musiikkia hän on julkaissut taiteilijanimellä DJ Rx sekä osana lahtelaista Carbon Based -konemusiikkikollektiivia.


title: Ville Sorsa

text: Nimellä DJ Rx Sorsa tuli kansainvälisesti tunnetuksi hard dance-, breaks- ja drum and bass tiskijukkana sekä tuottajana. Sorsa kuului yhdessä Carbon Basedin, Proteuksen ja Alek Száhalan kanssa suomalaisen rankemman konemusiikin avainjäseniin ja kehittäjiin. Sorsa tuotti musiikkia useille englantilaisille levy-yhtiöille sekä FINRG Recordingsille. Hän myös keikkaili usein Suomen suurimmilla klubeilla ja konemusiikkifestivaaleilla, sekä ulkomailla mm. Euroopassa sekä Australiassa.


title: Ville Sorsa

text: Sorsa kouluttautui musiikkituottajaksi Tampereen ammattikorkeakoulussa, josta hän valmistui medianomiksi keväällä 2010. Aktiivisen musiikkiuran jälkeen Sorsa on keskittynyt pääosin jälkituotantotöihin. Hänen merkittävimpiin töihinsä kuuluu vuonna 2016 julkaistu "Quantum Break". Pelien lisäksi Sorsa on työskennellyt radio-, televisio- sekä elokuvateollisuudessa. Tällä hetkellä Sorsa työskentelee äänisuunnittelijana Remedy Entertainment -peliyrityksessä.


title: Tapani Tammisto

text: Arto Tapani Tammisto (2. joulukuuta 1932 Mikkeli – 23. toukokuuta 2017 Espoo) oli suomalainen lääkäri ja professori. Hänen tutkimuskohteitaan olivat kipulääkkeet ja lihasrelaksantit. Hän toimi Helsingin yliopiston anestesiologian professorina 1971–1995.


title: Tapani Tammisto

text: Tammistoa on kutsuttu suomalaisen anestesiologian patriarkaksi.


title: Tankavaarat

text: Tankavaarat ovat loivahkoja vaaroja ja tuntureita Sodankylässä Tankajoen itäpuolella. Vaarojen korkein laki on 467 metriä merenpinnasta. Se on Lapin eteläisintä kullanhuuhdontaseutua. Tankavaaran kylässä on vuonna 1975 avattu Kultamuseo.


title: Bor Pavlovčič

text: Bor Pavlovčič (s. 27. kesäkuuta 1998) on slovenialainen mäkihyppääjä. Pavlovčič edustaa ND Ratece Planica -seuraa.


title: Bor Pavlovčič

text: Pavlovčič debytoi maailmancupissa tammikuussa 2016 Sapporon suurmäen kilpailussa sijoittuen sijalle 26. Näin ollen hän saavutti heti ensimmäiset maailmancupin pisteensä. Seuraavana päivänä Pavlovčič sijoittui toisessa Sapporon suurmäen kilpailussa sijalle 16. Continental Cupissa Pavlovčič on saavuttanut yhden kolmostilan.


title: Bor Pavlovčič

text: Vuoden 2015 Euroopan nuorten olympiafestivaaleilta Pavlovčič saavutti kultaa joukkuekilpailusta. Nuorten talviolympialaisissa 2016 hän voitti kultaa henkilökohtaisessa kilpailussa.


title: Enoksimoni

text: Enoksimoni (CHSNO) on imidatsolonijohdannaisiin kuuluva orgaaninen yhdiste. Yhdistettä voidaan käyttää lääketieteessä kongestiivisen sydämen vajaatoiminnan hoitamiseen.


title: Enoksimoni

text: Enoksimoni on fosfodiesteraasi 3 -entsyymin inhibiittori. Yhdiste estää syklisen adenosiinimonofosfaatin hajoamista. Tämän seurauksena kalsiumionien virtaus sydänsoluissa sydämen aktiopotentiaalin aikana kasvaa ja sydämen verisuonet laajenevat. Enoksimonin on myös havaittu lisäävän sydämen lyöntitiheyttä. Lääkeainetta annostellaan joko suun kautta tai suonensisäisesti. Enoksimonin on havaittu olevan tehokkain erityisesti lievissä tapauksissa, mutta vaikeissa kongestiivisissa sydämen vajaatoiminnoissa se voi jopa lisätä kuolleisuutta.


title: Enoksimoni

text: Tyypillisimpiä enoksimonin haittavaikutuksia ovat vatsaoireet kuten vatsakipu, huonovointisuus ja oksentelu, anoreksiapääkipu, väsymys, lisääntynyt ruokahalu, trombosytopenia, allergiset iho-oireet, sydämen toimintahäiriöt ja levottomuus.


title: Enoksimoni

text: Enoksimonin synteesin lähtöaineita ovat hydroksiasetoni, urea, natriummetyylimerkaptidi ja p-klooribentsoehappo.


title: Jevgenija Medvedeva

text: Jevgenija Armanovna Medvedeva (, s. 19. marraskuuta 1999 Moskova) on venäläinen taitoluistelija, maailmanmestari ja olympiamitalisti. Hänen valmentajinaan toimivat toukokuusta 2018 lähtien kanadalaiset Brian Orser ja Tracy Wilson, sitä ennen pitkään venäläiset Eteri Tutberidze ja Sergei Dudakov.


title: Jevgenija Medvedeva

text: Medvedeva on voittanut maailmanmestaruuden vuonna 2016 Bostonissa ja vuonna 2017 Helsingissä. EM-kultaa hän on voittanut vuonna 2016 Bratislavassa ja vuonna 2017 Ostravassa sekä EM-hopeaa Moskovassa vuonna 2018.


title: Jevgenija Medvedeva

text: Pyeongchangin olympialaisissa 2018 hän saavutti hopeaa joukkuekilpailussa ja naisten kilpailussa.


title: Jevgenija Medvedeva

text: Medvedeva aloitti taitoluistelun vuonna 2002. Junioritasolla hän saavutti yksinluistelun MM-pronssia 2014 ja -kultaa vuonna 2015. Medvedeva on Venäjän mestari vuosilta 2016 ja 2017. Medvedevan ennätyspisteet ovat 241,31, jotka hän teki vuoden 2017 ISU World Team Trophyssa.


title: Jevgenija Medvedeva

text: Medvedeva pitää edelleen hallussaan vapaaohjelman sekä yhteispisteiden maailmanennätystä. Alina Zagitova löi Medvedevan nimissä olleen lyhytohjelmapisteiden maailmanennätyksen 2018 talviolympialaisissa.


title: UMF Grindavík

text: Ungmennafélag Grindavíkur (lyh. UMF Grindavík) on islantilainen urheilun yleisseura. Sillä on lajijaostot muun muassa jalkapallossa ja koripallossa.


title: UMF Grindavík

text: Koripallossa UMF Grindavík on muun muassa voittanut Islannin mestaruuden vuosina 2012 ja 2013, Islannin cupin vuosina 1995, 1998, 2000 ja 2006 sekä Islannin Supercupin vuonna 2013. Seuraa ovat edustaneet muun muassa yhdysvaltalaiset J’Nathan Bullock ja Giordan Watson.


title: ÍR Reykjavík

text: Íþróttafélag Reykjavíkur (lyh. ÍR Reykjavík) on islantilainen urheilun yleisseura. Sillä on lajijaostot muun muassa jalkapallossa ja koripallossa.


title: ÍR Reykjavík

text: Koripallossa ÍR Reykjavík on muun muassa voittanut Islannin mestaruuden 1950-, 1960- ja 1970-luvuilla yhteensä 15 kertaa. Islannin cupin se on voittanut vuosina 2001 ja 2007.


title: Arto Tanner

text: Arto Ensio Tanner (9. tammikuuta 1935 Helsinki – 18. lokakuuta 2002 Helsinki) oli suomalainen diplomaatti, koulutukseltaan lainopin kandidaatti. Hän oli va. asiainhoitaja Bagdadissa 1967–1969, suurlähettiläs Beirutissa 1977–1981, Damaskoksessa 1979–1981 ja Kuwaitissa 1977–1980, ulkoministeriön protokollaosaston apulaisosastopäällikkö 1981–1982, edustustojen tarkastaja vuodesta 1983 suurlähettiläs Itä-Berliinissä (DDR) 1986–1990, Tel Avivissa 1993–1997, Ateenassa 1998–2000.


title: Arto Tanner

text: Tannerin poika on diplomaatti ja presidentin kansliapäällikkö Teemu Tanner.


title: Lulu Paasipuro

text: Lyyli Kyllikki Lehtiniemi-Sulasalmi, taiteilijanimi Lulu Paasipuro (12. lokakuuta 1906 Helsinki – 12. joulukuuta 1969 Lahti) oli suomalainen iskelmälaulaja ja teatteri- ja elokuvanäyttelijä. Hän oli erityisen suosittu jatkosodan vuosina.


title: Lulu Paasipuro

text: Paasipuro näytteli 1920- ja 1930-luvuilla Elannon Näyttämöllä. Hän esiintyi ensimmäisen kerran jo 16-vuotiaana nimellä "Lulu Lehtiniemi" marraskuussa 1922 ensi-iltansa saaneessa näytelmässä "Eläviä kuvia". Sotavuosina hän esiintyi rintamateattereissa muun muassa Äänislinnan Teatterissa ja asemiesilloissa. Hän esiintyi myös Aunuksen Radiossa ja hänet tunnettiin "Äänislinnan satakielenä". Sodan jälkeen Lulu Paasipuro esiintyi revyyteatteri Punaisessa Myllyssä vuosina 1945–1953. Hän kiersi esiintymässä myös kansanedustaja Janne Hakulisen johtaman Työväen ohjelmapalvelun taiteilijana yhdessä muun muassa Reino Helismaan kanssa.


title: Lulu Paasipuro

text: Elokuvanäyttelijänä Paasipuro oli elokuvissa Pimeänpirtin hävitys (1947), Pikajuna pohjoiseen (1947), Kilroy sen teki (1948), Hilja – maitotyttö (1953) ja Asessorin naishuolet (1958). Hän esiintyi myös lyhytelokuvassa Juhannusyö Kuusamossa (1948).


Taivaalliset tarinat – Sika myyttien maailmassa on vuonna 2001 julkaistu lastenmusiikkialbumi. Kaikki kappaleet on säveltänyt, sovittanut ja tuottanut Pessi Levanto. Sanoitukset ovat Marjatta Levannon.


title: Taivaalliset tarinat – Sika myyttien maailmassa

text: Albumilla seikkailee Julia Vuoren sarjakuvista tuttu Sika antiikin Kreikan ja Rooman myyttien maailmassa. Levyn avausraidalla "Sika taivaankannenkulkija" Sika matkaa avaruuteen katsomaan antiikin jumalien mukaan nimettyjä planeettoja. "Seitsemän päivää seitsemästä" kertoo riitelevistä graioista ja "Kauneuden kirous" Narkissoksesta. Kappaleessa "Kolme tuhatta vuotta" Orfeus yrittää pelastaa morsiamensa Eurydikeen manalasta. Panin tarina kerrotaan kappaleessa "Panin huilu soi". "Utelias, huono juttu" on kertomus Psykheen onnettomasti päättyneestä suhteesta rakkauden jumalan kanssa. "Kaiku suurisuu" on lakkaamatta puhuva nymfi Ekho. Kappaleessa "Adromedaa ei viedä" Perseus pelastaa merihirviölle uhrattavaksi määrätyn Andromedan. "Dafnen laulussa" Dafne pakenee rakastunutta Apollon-jumalaa ja antaa muuttaa itsensä puuksi mieluummin kuin ryhtyy Apollonin puolisoksi. Albumin viimeisellä raidalla "Bacchus polkee tahtia" viinin ja ilonpidon jumala Bacchus pitää villit juhlat.


title: Unto Tanskanen

text: Unto Kalervo Tanskanen (s. 1931) on suomalainen diplomaatti ja lainopin kandidaatti. Hän on ollut Suomen suurlähettiläs Hanoissa 1974–1977, Nairobissa ja  Addis Abebassa 1977–1980 , Teheranissa ja Islamabadissa 1980–1983 ja vuodesta 1983 ulkoministeriön neuvotteleva virkamies.


title: UMF Njarðvík

text: Ungmennafélag Njarðvíkur (lyh. UMF Njarðvík) on islantilainen urheilun yleisseura. Sillä on lajijaostot muun muassa jalkapallossa ja koripallossa.


title: UMF Njarðvík

text: Koripallossa UMF Njarðvík on muun muassa voittanut Islannin mestaruuden 1980-luvulta alkaen yhteensä 14 kertaa ja Islannin cupin kahdeksan kertaa. Seuraa ovat edustaneet muun muassa yhdysvaltalaiset Jeb Ivey, Nigel Moore ja Giordan Watson.


title: Keflavík ÍF

text: Íþrótta- og ungmennafélag Keflavíkur (lyh. Keflavik ÍF) on islantilainen urheilun yleisseura. Sillä on lajijaostot muun muassa jalkapallossa ja koripallossa.


title: Keflavík ÍF

text: Koripallossa Keflavik ÍF on muun muassa voittanut Islannin mestaruuden vuosina 1994, 1999, 2004 ja 2005 sekä Islannin cupin vuosina 1993, 1994, 1997, 2003 ja 2004. Se on osallistunut myös kansainvälisiin seurakilpailuihin.


title: Suomen kaamein kämppä

text: Suomen kaamein kämppä oli vuosina 2011-2012 Sub-kanavalla esitetty sisustusohjelma. Ohjelman juontajana toimi Lola Wallinkoski sisustussuunnittelijana Teuvo Loman ja huonekalupuuseppinä Kaj Leino ja Uolevi Nurmi jotka auttoivat sisustamaan suomalaisten ihmisten koteja. Ensimmäinen tuotantokausi alkoi 8. maaliskuuta 2011. Toinen tuotantokausi alkoi 10. tammikuuta 2012.


title: Cornel Wilde

text: Cornel Wilde (13. lokakuuta 1912 Prievidza, Unkarin kuningaskunta, Itävalta-Unkari – 16. lokakuuta 1989 Los Angeles, Kalifornia, Yhdysvallat), syntymänimeltään Kornel Lajos Weisz, oli unkarilais-yhdysvaltalainen elokuvanäyttelijä, -ohjaaja ja -tuottaja.


title: Cornel Wilde

text: Wilde syntyi juutalaiseen perheeseen Prievidzan kaupungissa, joka kuuluu nykyään Slovakiaan. Perhe muutti vuonna 1920 New Yorkiin, missä he amerikkalaistuivat ja muuttivat nimensä: Wilden nimeksi tuli Cornelius Louis Wilde. Wilde oli lahjakas miekkailija ja kuului Yhdysvaltain olympiajoukkueeseen, mutta hän jätti joukkueen juuri ennen Berliinin 1936 olympialaisia. Wilde halusi keskittyä näyttelemiseen, minkä vuoksi hän jätti käyttämättä lääkietieteelliseen kouluun saamansa stipendin. Wilden ensimmäinen tunnettu Broadway-näytös oli vuonna 1937.


title: Cornel Wilde

text: Vuonna 1940 Hollywood huomasi Wilden ja hän teki muutaman pienemmän elokuvaroolin ennen tunnetuinta työtään, elokuvaa "Suuri unelma" (1945). Elokuvassa hän näyttelijä Frédéric Chopinia ja oli suorituksestaan ehdolla parhaan miespääosan Oscar-palkinnon saajaksi. 1950-luvulla Wilde alkoi myös ohjaamaan elokuvia, muun muassa vuoden 1955 elokuvan"Myrskyn pelkoa". Hän teki samana vuonna tunnetun pääroolin elokuvassa "Häikäilemättömät". Vuonna 1965 hän tuotti, ohjasi ja näytteli pääroolin elokuvassa "Alaston saalis".


title: Cornel Wilde

text: Wilde avioitui ensimmäisen kerran 21. syyskuuta 1937 Patricia Knightin (1920–2004) kanssa, joka myöhemmin näytteli itsekkin elokuvissa. Pari sai yhden lapsen, tyttären Wendyn vuonna 1943. Pari erosi 30. elokuuta 1951. Wilde avioitui uudestaan 4. syyskuuta samana vuonna näyttelijä Jean Wallacen (1923–1990) kanssa. Pari sai yhden lapsen, pojan Cornel Wilde Juniorin vuonna 1967. Pari erosi vuonna 1981. Wilde kuoli leukemiaan vuonna 1989 ja hänet on haudattu Westwood Village Memorial Parkin hautuumaalle Los Angelesiin.


title: Hurtu

text:
Compagnie des Automobiles et Cycles Hurtu oli ranskalainen ajoneuvovalmistaja.
Vuonna 1880 herrat Hurtu, Hautin ja E. Diligeon perustivat Albertin kaupunkiin ompelukoneita valmistaneen tehtaan nimeltä "Hurtu, Hautin et Diligeon". Tästä yhtiön tuotanto laajeni työstökoneiden, hiomakoneiden ja polkupyörien valmistukseen. Näitä kaikkia markkinoitiin "Hurtu"-nimellä.


title: Hurtu

text: Vuonna 1895 E. Diligeon myi osuutensa yhtiöstä ja perusti oman, "Diligeon et Cie" -nimisen yrityksen. Tuotenimi "Hurtu" pysyi edelleen myös hänen käytössään. Vuonna 1896 Diligeon aloitti Automobiles Léon Bollée -yhtiön "Voiturette"-kolmipyörän lisenssivalmistuksen.


title: Hurtu

text: Vuonna 1898 Hurtu valmisti ensimmäisen omaa suunnittelua edustaneen nelipyöräisen autonsa. Mallissa oli hyvin paljon yhteisiä piirteitä suosiota saavuttaneen Benz Velo -mallin kanssa. Englannin Manchesterissa toiminut Marshall & Co -yhtiö valmisti taasen Hurtun myöntämällä lisenssillä hyvin samankaltaista mallia.


title: Hurtu

text: Vuonna 1899 yhtiön nimeksi muutettiin "Compagnie des Autos et Cycles Hurtu". Compagnie Hurtu laajensi tuotantoaan Pariisin liepeille, Neuilly-sur-Seinen ja Rueil'n kaupunkeihin perustetuilla tehtailla. Vuonna 1913 yhtiön vuosituotanto oli 600 autoa.


title: Hurtu

text: Ensimmäisen maailmansodan päätyttyä yhtiö jatkoi autojen valmistusta vuoteen 1930 saakka. Tuolloin Compagnie Hurtu lopetti autojen valmistuksen ja jatkoi työstökoneiden valmistuksen parissa. Pariisin kantakaupungin alueelle sijoittunut "Moteurs Hurtu" valmisti kaksitahtimoottorilla varustettuja mopoja, moottoripolkupyöriä ja moottoripyöriä vuodesta 1903 toisen maailmansodan alkupäiviin asti.


title: Hurtu

text: Vuonna 1946 perustettiin Pariisiin "Compagnie Nouvelle des Cycles Hurtu" -niminen yhtiö, joka jatkoi kaksipyöräisten ajoneuvojen valmistusta. Hurtu fuusioitiin ajoneuvovalmistaja Automotoon vuonna 1960.


title: Lotus Setagaya

text: Lotus Setagaya, tunnetaan myös nimellä Lotus Setagaya Paraestra on japanilainen kamppailulajiseura. Sen päävalmentajana on entinen vapaaottelija Kohei Yasumi. Seurassa harjoitellaan myös joogaa.


title: Georg Wiegner

text: Georg Wiegner (20. huhtikuuta 1883 Leipzig, Saksan keisarikunta – 14. huhtikuuta 1936 Zürich, Sveitsi) oli saksalainen kolloidi- ja maatalouskemisti, joka toimi koko työuransa Zürichin teknillisen yliopiston maatalouskemian professorina. Zürichissä hän vaikutti erityisesti sveitsiläisen maaperätieteen tutkimukseen.


title: Georg Wiegner

text: Wiegner syntyi Leipzigissa vuonna 1883. Hän väitteli 1907 Leipzigin yliopistosta ja suoritti 1911 Göttingenin yliopistossa habilitaatiotutkinnon maatalouskemiasta. Wiegner toimi Zürichin teknillisen yliopiston maatalouskemian professorina vuodesta 1913 kuolemaansa asti.


title: Georg Wiegner

text: Wiegner värvättiin ensimmäisen maailmansodan syttyessä Saksan armeijaan. Hän haavoittui vuonna 1916 ja vapautettiin palveluksesta.


title: Georg Wiegner

text: Wiegner muokkasi Zürichissä yliopiston maaperätieteen kursseja ja yhdisti aiemmin erilliset maatalous- ja metsätieteen kurssit uusiksi luennoiksi, jotka pohjautuivat voimakkaasti fysikaalisen kemian ja kolloidikemian periaatteisiin. Wiegner ei itse ollut maaperätieteilijä, minkä takia hän etsi ympärilleen tieteilijöitä, jotka ymmärsivät maaperän vaikutuksen kasviekosysteemeihin.


title: Bertil Ericinpoika Ljuster

text: Bertil Ericinpoika Ljuster (k. noin 1598) oli kuningas Juhana III:n sihteeri, joka toimi Turun linnan ja Viipurin linnan päällikkönä ja Käkisalmen linnan voutina.


title: Bertil Ericinpoika Ljuster

text: Ljusterin isän Ericin suku oli uusmaalaista pienrälssiä ja äiti Margareta Jönsintytär taas hämäläistä Kurjalan tunnettua sukua. Hänen vaimonsa oli Turun pormestarin Henric Gröpin eli Kröpelinin tytär Margareta. Ljuster toimi Suomen herttuan Juhanan kansliakirjurina vuodesta 1556 ainakin vuoteen 1561. Hänet kutsuttiin 1536 Juhanan sihteeriksi, mutta herttuakunnan erillishallinnon tultua lakkautetuksi Ljuster joutui syrjään. Hän palasi takaisin virkamieheksi 1567, kun hänet nimitettiin Raaseporin kihlakunnantuomariksi. Jo vuotta aiemmin hänelle oli läänitetty Maariasta Koroinen. Juhana III:n noustua valtaan Ljuster vastasi vallasta syöstyn Eerik XIV:n vartioinnista elokuuhun 1571 ja nimitettiin sen jälkeen Suomessa olleita joukkoja komentaneen sotaeverstin sihteeriksi. Ljuster aateloitiin 6. heinäkuuta 1573. Saman vuoden syksyllä hänestä tuli linnanvouti Tallinnaan, vuoden 1576 alussa Turun linnan päällikkö, keväällä 1580 Viipurin linnan päällikkö ja neljä vuotta myöhemmin Käkisalmen linnan vouti. Hän toimi 1850-luvulla myös kuninkaan asettamana tutkintakomissaarina. Hänen aateliskartanonsa sijaitsi nykyisen Nummi-Pusulan alueen Nummen Mäntsälän kylässä. Kuningas Sigismund takasi isänsä palvelijana toimineen Ljusterin toimeentulon vuodesta 1594 aina Ljusterin kuolemaan saakka.


title: Larry Parks

text: Larry Parks (13. joulukuuta 1914 Olathe, Kansas – 13. huhtikuuta 1975 Studio City, Kalifornia), syntymänimeltään Sam Klusman Lawrence Parks, oli yhdysvaltalainen elokuvanäyttelijä.


title: Larry Parks

text: Parksin tunnetuin rooli oli esittää Al Jolsonia elokuvissa "Al Jolson" (1946) ja "Laulu on elämäni" (1949). Vuoden 1946 elokuvasta Parks oli ehdokkaana parhaan miespääosan Oscar-palkintoon vuoden 1946 gaalassa.


title: Larry Parks

text: Parksin näyttelijäuran tuhosi joutuminen Hollywoodin mustalle listalle vuonna 1952. Tämän vuoksi Parks pakotettiin purkamaan sopimuksensa Columbia Pictures -elokuvastudion kanssa ja hän joutui lähtemään Eurooppaan työnhakuun.


title: Larry Parks

text: Parks avioitui näyttelijätär Betty Garrettin kanssa 9. syyskuuta 1944. Pari sai kaksi lasta, vuonna 1950 syntyneen Garettin ja vuonna 1951 syntyneen Andrewin, joka teki myös näyttelijän uran. Avioliitto kesti aina Parkin kuolemaan asti. Hän kuoli sydänkohtaukseen vuonna 1975. Parks oli myös näyttelijä Jeff Bridgesin kummisetä.


title: Kaarlo Aavajoki

text: Kaarlo Aavajoki, sukunimi aik. "Appelström" (26. joulukuuta 1907 – 23. helmikuuta 1971) oli suomalainen teatteri- ja elokuvanäyttelijä.


title: Kaarlo Aavajoki

text: Aavajoki näytteli 1930-luvuilla Helsingin Työväen Teatterissa ja Jyväskylän Työväen Näyttämöllä. Myöhemmin Aavajoki esiintyi Turun Työväen Teatterissa, Punainen Mylly-revyyteatterissa ja Yleisradiossa. Hän oli myös hyvä laulaja ja hän esiintyi usein opereteissakin.


title: Kaarlo Aavajoki

text: Elokuvanäyttelijänä Aavajoki oli elokuvissa Kartanon naiset (1944), Minä elän (1946) ja Pimeänpirtin hävitys (1947), Hänellä oli myös pienempiä sivuosia elokuvissa Kirkastettu sydän (1943), Miehen vankina (1943), Dynamiittityttö (1944), Sellaisena kuin sinä minut halusit (1944), Kolmastoista koputus (1945), Valkoisen neilikan velho (1945), Katarina kaunis leski (1950), Kuisma ja Helinä (1951) ja Omena putoaa... (1952).


title: Paraestra

text: Paraestra () on japanilainen vapaaotteluseura, jonka perusti entinen vapaaottelija Yuki Nakai. Seuralla on useita saleja Japanissa, Etelä-Koreassa ja Kanadassa. Seurassa harjoitellaan pääosin brasilialaista jujutsua ja shootoa. Seuran menestyneimpiä ottelijoita ovat olleet Shinya Aoki ja Masakazu Imanari.


title: American Truck Simulator

text: American Truck Simulator on SCS Softwaren kehittämä simulaatioajopeli, joka julkaistiin 3. helmikuuta 2016. Pelin julkaisuversion pelimaailma muodostuu Kaliforniasta ja Nevadasta, mutta 2. kesäkuuta 2016 peliin lisättiin Arizona ilmaisena lisäsisältönä. Peliin voi ostaa myös lisäsisältönä New Mexicon, joka julkaistiin 9. marraskuuta 2017 ja Oregonin, joka julkaistiin 4.10.2018. Pelissä on kolme rekkamerkkiä, Peterbilt, Kenworth ja Volvo.


title: American Truck Simulator

text: Peli on saanut kriitikoilta melko myönteisen vastaanoton: sen painotettu pistekeskiarvo Metacritic-sivustolla on 76/100.


title: American Truck Simulator

text: Pelissä on tällä hetkellä epävirallinen moninpeli, joka vaatii pelin Steam-version.


title: Petros Sasaki

text: Petros Iwao Sasaki (23. elokuuta 1939 Odate, Japani – 30. maaliskuuta 1999 Kuopio, Suomi) oli Suomessa vaikuttanut japanilaissyntyinen ikonimaalari.


title: Petros Sasaki

text: Petros Sasaki syntyi Japanissa vanhaan sukuun, jonka jäseniä oli 1860-luvulla kääntynyt ortodoksikristityiksi. Hän oli neljännen polven ortodoksi. Opiskeltuaan ensin taidetta Tokiossa hän meni vuonna 1964 opiskelemaan teologiaa Ateenan yliopistoon Kreikkaan. Hän opiskeli Ateenassa myös ikonimaalausta oppien temperatekniikan käytön. Sasaki muutti vuonna 1968 Suomeen arkkipiispa Paavalin kutsusta. Sasaki asettui asumaan Kuopioon suomalaisen vaimonsa kanssa. Hän sai Suomen kansalaisuuden vuonna 1975.


title: Petros Sasaki

text: Sasakin tuotanto on laaja. Hän on maalannut muun muassa Heinävedellä sijaitsevan Lintulan luostarin uuteen kirkkoon vuonna 1972 ikonostaasin sekä suurikokoisen alttari-ikonin, jonka aiheena on Jumalanäidin Ennusmerkki -ikoni. Sasakin suurin työ oli Kajaanin Kristuksen kirkastumisen kirkkoon tehty bysanttilaistyylinen fresko. Hän on maalannut myös Mikkelin Pyhän ylienkeli Mikaelin kirkon ikonostaasin ikonit ja freskon. Sasakin maalaamiin ja suunnittelemiin kokonaisuuksiin kuuluu myös Sotkamon Jumalansynnyttäjän suojeluksen kirkon ikonostaasi.


title: Petros Sasaki

text: Suomessa uudelleenvirinneen ikonimaalauksen on sanottu varsinkin 1970-luvulla henkilöityneen Sasakiin. Hän oli arvostettu ikonimaalauksen opettaja eri puolilla Suomea ja johti pohjoisessa Suomessa vaikuttanutta ikonimaalausharrastajien ryhmää. Lisäksi Sasaki oli monipuolinen kuvittaja ja suunnitteli erilaisia kunnia- ja ansiomerkkejä, logoja ja standaareja. Hän on julkaissut teoksen "Pyhä kuva ja ortodoksisuus" yhdessä Vesa Takalan kanssa.


title: Petros Sasaki

text: Vuonna 1999 vaikeaan sairauteen kuollut Sasaki on haudattu Lintulan luostarin hautausmaalle.


title: Se oikea ensisilmäys ja Viimeinen silmäys

text: Se oikea ensisilmäys / Viimeinen silmäys () on yhdysvaltalaisen tilannekomediasarjan "Ensisilmäyksellä" (2005–2014) kaksiosainen päätösjakso. Se esitettiin Yhdysvalloissa 31. maaliskuuta 2014. Suomessa se esitetään kahdessa osassa, joista ensimmäinen esitetään 10. helmikuuta 2016 ja toinen 17. helmikuuta 2016.


text: Jakso alkaa Barneyn ja Robinin häistä, missä Ted hyvästelee ystäviään, koska on seuraavana päivänä muuttamassa Chicagoon. Häistä lähdettyään Ted odottaa junaa Farhamptonin asemalla, missä hän vihdoin tapaa tulevien lastensa äidin Tracy McConnellin. Suurin osa jaksosta sijoittuu tulevaisuuteen, paljastaen suuria muutoksia päähenkilöiden elämässä. Robin on päässyt unelmatyöhönsä toimittajaksi World Wide Newsille. Nopea työtahti luo painetta Robinin ja Barneyn avioliitolle ja pari päätyy eroon. Lily ja Marshal saavat kolmannen lapsen, Ted ja Tracy ensimmäisen ja muuttavat Tedin taloon lähiössä. Jakson lopussa "jengi" hyvästelee asunnon, jossa kaikki paitsi Barney ovat jossain vaiheessa asuneet, kun Lily ja Marshal päättävät muuttaa isompaan asuntoon.


text: Viimeinen silmäys on sarjan virallisesti viimeinen jakso. Paljastukset päähenkilöiden tulevaisuudesta jatkuvat. Marshalista tulee tuomari, Barneylla on täydellinen kuukausi (31 naista 31 päivässä), mutta yksi naisista tulee raskaaksi ja näin Barneysta tulee isä. Ted kosii Tracya uudestaan ja he menevät naimisiin maistraatissa. Lopussa käy ilmi, että Tracy sairastui ja kuoli. Lopulta sarja tekee täyden ympyrän: lastensa luvalla Ted pyytää Robinia ulos, kuinkas muuten kuin hakemalla sinisen käyrätorven ja huutamalla tämän ikkunan alla.


title: Prey

text: Prey voi tarkoittaa ainakin seuraavia:


title: Baazigar

text: Baazigar (suomeksi ”Peluri”) on vuonna 1993 ensi-iltansa saanut intialainen hindinkielinen jännityselokuva, jonka on ohjannut Abbas-Mustan. Pääosia näyttelivät Shah Rukh Khan, Kajol ja Shilpa Shetty. Elokuva oli aikanaan hyvin suosittu ja se voitti neljä Filmfare Awards -palkintoa, mukaan lukien parhaasta miespääosasta.


title: Baazigar

text: Madan Chopra (Dalip Tahil) on vilpillisin keinoin vallannut Vishwanath Sharman (Anant Mahadevan) yrityksen. Tämä johtaa Sharman perheen ongelmien ja sairastelun kierteeseen, mikä maksaa sekä Vishwanathin että tämän pienen tyttären hengen. Vuosien epäonni saa Vishwanathin lesken Shobhan (Raakhee) mielen järkkymään ja heidän poikansa Ajay (Shah Rukh Khan) vannoo kostoa Madan Chopralle. 15 vuotta myöhemmin aikuinen Ajay liehittelee Seemaa (Shilpa Shetty), Madanin tyttäristä nuorempaa, tapaillessaan samalla toista tytärtä Priyaa (Kajol) valenimen turvin. Kostonhimoinen Ajay tappaa Seeman työntäen tämän alas katolta, mikä saa kuoleman näyttämään itsemurhalta. Priya kuitenkin uskoo vahvasti sisarensa kuoleman olleen murha ja alkaa selvittää murhaajan henkilöllisyyttä poliisiystävänsä Karanin (Siddharth Ray) avulla.


title: Robert Salo

text: Robert Salo (s. 7. kesäkuuta 1968 Mustasaari) on suomalainen entinen jääkiekkoilija. Hän on pelannut Kiekko-Espoossa (nykyään Espoo Blues) ja SM-liigassa yli 300 ottelun verran. Lisäksi Robert Salo on edustanut Vaasan Sportia, ajalla jolloin joukkue ei ollut liigajoukkue.


title: Robert Salo

text: Robert Salon poika Robin on myös jääkiekkoilija.


title: Derek Meddings

text: Derek Meddings (1931–1995) oli brittiläinen erikoistehostesuunnittelija. Hän voitti Oscar-palkinnon elokuvan "Teräsmies" (1978) erikoistehosteista ja oli Oscar-ehdokas elokuvasta "Kuuraketti" (1979).


title: Derek Meddings

text: Meddings syntyi Lontoossa 15. tammikuuta 1931. Hän kävi taidekoulun ja aloitti uransa elokuvateollisuuden parissa 1940-luvun lopussa, jolloin hän oli mukana tekemässä elokuvien alkutekstejä. Meddings liittyi erikoistehostesuunnittelija Les Bowien mattamaalausryhmään. 1950-luvulla ryhmä työskenteli Hammer Film Productionsille. Meddings palkattiin tekemään Gerry Andersonin varhaisia televisiokäsinukkeohjelmia. Hän suunnitteli taustoja sarjaan "Four Feather Falls", tehosteita sarjaan "Stingray" ja sai lopulta vapaat kädet sarjassa "Myrskylinnut". Sarjasta ilmestyi elokuva "Myrskylinnut lähtövalmiina" vuonna 1966, minkä jälkeen Meddings osallistui näytellyn elokuvan "Matka auringon tuolle puolen" (1969) tehosteiden suunnitteluun. Hän teki vielä Anderssonin kanssa sarjoja "Captain Scarlet and the Mysterons" (1967) ja "UFO" (1970).


title: Derek Meddings

text: Meddings teki pienoismalleja James Bond -elokuviin "Elä ja anna toisten kuolla" (1973) ja "007 ja kultainen ase". Hän oli myös mukana tekemässä pienen budjetin dinosauruselokuvaa "Maa, jonka aika unohti" ja ilmailuelokuvaa "Lentoässät". Hän palasi Bond-elokuvien pariin elokuvassa "007 rakastettuni" (1977), johon hän suunnitteli jättitankkerin 20 metriä pitkän pienoismallin ja vastasi sen toteutuksesta sekä suunnitteli veden alla toimivan Lotus Espritin. Elokuvan "Teräsmies" (1978) erikoistehosteista Meddings voitti Oscar-palkinnon. Elokuvasta "Kuuraketti" (1979) hän oli Oscar-ehdokas. Hän suunnitteli erikoistehosteet elokuviin "Krull ja näkymätön vihollinen" (1983), "Haamuhotelli" (1988) ja "Batman" (1989). Meddingsin perustama erikoistehosteyhtiö Magic Camera Company tarjosi palveluitaan elokuviin "Supergirl" (1984), "Joulupukki" (1985) ja "Päättymätön tarina II – seuraava luku" (1990).


title: Derek Meddings

text: Meddings suunnitteli pienoismalleja elokuvaan "007 ja kultainen silmä", mutta kuoli kuoli syöpään Lontoossa 10. syyskuuta 1995 kesken jälkituotannon. Elokuva omistettiin hänelle. Meddings oli naimisissa kahdesti ja hänellä oli kuusi lasta.


title: Koskenkorvan koulu

text: Koskenkorvan koulu on Ilmajoen Koskenkorvalla toimiva peruskoulun alakoulu. Vuonna 1910 perustettu koulu sijaitsee Kyrönjoen itäpuolella ja Koskenkorvan tehtaiden eteläpuolella osoitteessa Opintie 1. Koulussa on 80 oppilasta ja sitä johtaa Irma Petäjävirta.


title: Koskenkorvan koulu

text: Koulun yhteydessä on muuhunkin käyttöön vuokrattava Auseeraussali.


title: Koskenkorvan koulu

text: Ilmajoen kansakoulujen yhteinen johtokunta päätti tammikuussa 1910 perustaa tuolloin Yläpääksi kutsuttuun kylään kunnan kymmenennen kansakoulun, koska seudulle muutti paljon Suupohjan rataa rakentamaan tulevaa työväestöä. Koulu perustettiin ratatyömaan soranottopaikan Santamäen viereen, joka sitten kaivettiin suureksi soramontuksi.


title: Koskenkorvan koulu

text: Koulua valmistelevaan toimikuntaan kuuluivat opettaja Heikki Jääskeläinen, maanviljelijä Juho Kuhna, pastori Lauronen ja kauppias Sameli Ranto. Koulutilat vuokrattiin Juho Latva-Rannolta alkuun kolmeksi vuodeksi 400 markan vuosivuokralla. Opettajalle varattiin asunto, mahdollisuus saunaan sekä lehmän pitoon. Opettajaksi valittiin Hellä Helmi Jääskeläinen ja poikien käsityönopettajaksi Salomon Erkkola. Koskenkorvan kouluksi nimettyyn uuteen opinahjoon voitiin ottaa 41 oppilasta, vähemmän kuin ilmoittautuneita oli.


title: Koskenkorvan koulu

text: Ensimmäisen kouluvuoden jälkeen vuokranantaja ilmoitti, että vuokraa tiloja enää yhdeksi vuodeksi. Valittiin rakennustoimikunta, joka alkoi etsiä tulevalle koulurakennukselle sopivaa paikkaa. Se löytyi entisen Puskan torpan paikalta, ja piirustukset puurakenteisesta, kannakselaista huvilatyyliä ilmentävästä koulusta laati rakennusmestari Valle Antila. Koulurakennuksessa oli kaksi luokkahuone ja käsityövoimistelusali, mutta toinen luokkahuone rakennettiin valmiiksi vasta 1920 toisen opettajanviran myötä. Valituksi tuli Siiri Mikkula, joka työskenteli koulussa vuoteen 1941 saakka.


title: Koskenkorvan koulu

text: Vuoden 1921 oppivelvollisuuslaki sai aikaan, että vuonna 1928 rakennettiin pihaan alakoulurakennus rakennusmestari Rekolan suunnittelemana ja koulu sai kolmanneksi opettajaksi Olga Rahkon, joka työskenteli koululla yhteensä 28 vuotta. Neljäs opettaja, Eino Kiikka, nimitettin 1935, ja koulua laajennettiin veljekset Koskenkorvalta vuokrattuihin tiloihin koulun vieressä. Eino Kiikka ja hänen vaimonsa Sirkka toimivat koululla 1970-luvun vaihteeseen saakka ja tunnettiin aktiivisina musiikki-ihmisinä. Heidän kaudellaan opettajana toimivat pitkään myös Sirkka Tiitinen (1943–1969) ja Paula Asp (1957–1989).


title: Koskenkorvan koulu

text: Sotavuosien tuoma siirtoväki lisäsi Koskenkorvan koulun oppilasmäärää entisestään, ja vuonna 1947 päätettiin uuden koulurakennuksen rakentamisesta. Arkkitehti Roution tekemä ensimmäinen suunnitelma oli kuitenkin kunnanvaltuuston mielestä liian iso, ja rakentamaan päästiin vasta helmikuussa 1950, pääurakoijana Paavo Mäkelän Betonivalmiste Oy. Loppiaisena 1951 vietettiin sekä uuden kivirakennuksen vihkiäisiä että koulun 40-vuotisjuhlia.


title: Koskenkorvan koulu

text:
Vuonna 1957 Koskenkorvan koulu oli Ilmajoen suurin kansakoulu 206 oppilaallaan. Vasta 1970–1980-luvuilla oppilasmäärä kääntyi laskuun, kun taas joen toisella puolella sijaitseva Västilän koulu sai uusia oppilaita uudelta Honkalanmäen asuntoalueelta.
Vuonna 1970 koulun johtajaopettajaksi tuli Henrik Forss ja opettajaksi vaimonsa Irja Forss. He molemmat työskentelivät Koskenkorvan koulussa eläkkeellä jäämiseensä saakka. Vasta heidän kaudellaan kouluun saatiin 1980-luvulla sisävessat ja juokseva lämmin vesi.


title: Institut d’études politiques de Paris

text: Institut d’études politiques de Paris (Sciences Po Paris) on ranskalainen vuonna 1872 perustettu korkeakoulu, joka toimii Pariisissa.


title: Institut d’études politiques de Paris

text: Koulussa on mahdollista opiskella valtiotieteitä, hallintoa, taloutta, geopolitiikkaa ja yhteiskuntatieteitä.


title: Werner Bergström

text: Werner Bergström (1883 – 1948) oli suomalainen kirjakauppias, nimimerkkiä "Werneri" käyttänyt arkkiveisujen tekijä ja kansanrunoilija. Bergström piti kirjakauppaa Hyvinkäällä.


title: Werner Bergström

text: Nimimerkillä "Werneri":


title: Haukur Pálsson

text: Haukur Helgi Pálsson (s. 18. toukokuuta 1992 Reykjavík) on islantilainen koripalloilija.


title: Haukur Pálsson

text: Haukur pelasi kauden 2010–2011 Yhdysvalloissa Marylandin yliopistossa, minkä jälkeen hän on pelannut Espanjan, Ruotsin, Saksan ja Islannin pääsarjoissa.


title: Haukur Pálsson

text: Islannin miesten maajoukkueessa Haukur pelasi vuoden 2015 EM-kilpailuissa, jotka olivat maan historian ensimmäiset.


title: Jyske Bank Boxen

text: Jyske Bank Boxen on monitoimihalli Tanskan Herningissä, noin kahden kilometrin päässä kunnan keskustasta messukeskuksen sekä jalkapallostadion MCH Arenan läheisyydessä.


title: Jyske Bank Boxen

text: Halli otettiin käyttöön lokakuussa 2010, ja sen rakennuskustannukset olivat noin 329 miljoonaa kruunua. Katsomopaikkoja hallissa on enintään 15 000 ihmiselle.


title: Jyske Bank Boxen

text: Halli on toinen vuoden 2018 jääkiekon maailmanmestaruuskilpailujen pelipaikoista. Lisäksi siellä on järjestetty muun muassa käsipallon naisten MM-kilpailut 2015 ja miesten MM-kilpailut 2019 sekä konsertteja.


title: Antti Vihtori Komulainen

text: Antti Vihtori Komulainen (10. marraskuuta 1870 Sotkamo – 27. kesäkuuta 1937 Käkisalmi) oli suomalainen kansakoulunopettaja, kunnallisneuvos ja kaupunginjohtaja.


title: Antti Vihtori Komulainen

text: Komulaisen vanhemmat olivat maanviljelijä Antti Komulainen ja Kaisa Lovisa Trast. Hän pääsi ylioppilaaksi 1888 Oulun yksityislyseosta ja valmistui kansakoulunopettajaksi Jyväskylän opettajaseminaarista vuonna 1897. Komulainen toimi opettajana Käkisalmessa 1896–1919 ja kansakouluntarkastajana 1919–1930. Viimeksi hän oli Käkisalmen kaupunginjohtajana 1930–1937. Komulainen sai kunnalisneuvoksen arvon 1930.


title: Pavel Ermolinskij

text: Pavel Ermolinskij (s. 25. tammikuuta 1987) on islantilainen koripalloilija.


title: Pavel Ermolinskij

text: Ermolinskij on pelannut Islannissa, Ranskassa, Espanjassa ja Ruotsissa. Vuonna 2005 hän voitti CB Málagassa Espanjan cup-mestaruuden.


title: Pavel Ermolinskij

text: Islannin miesten maajoukkueessa Ermolinskij pelasi vuoden 2015 EM-kilpailuissa, jotka olivat maan historian ensimmäiset.


title: Voi kuinka myrsky rauhoittaa

text: Voi kuinka myrsky rauhoittaa on Aulikki Oksasen, Vuokko Hovatan ja Zarkus Poussan albumi, joka julkaistiin joulukuussa 2015. Albumi koostuu Aulikki Oksasen runoista, joita runoilija itse lausuu ja Hovatta sekä Poussa laulavat. Levy syntyi kolmikon yhteisten konserttien pohjalta.


title: Voi kuinka myrsky rauhoittaa

text: Sävellykset ovat tehneet Jarkko Meretniemi, Kerkko Koskinen, Otto Donner, Tuure Kilpeläinen ja Väinö Wallenius. "Ateenan rakastavaiset" on julkaistu aiemmin Vuokko Hovatan albumilla "Minä rakastan ikuisesti" (nimellä "Ateena") ja "Helise, taivas!" albumilla "Lempieläimiä". "Korintin ruusut" on mukana Kerkko Koskinen Kollektiivin ensimmäisellä albumilla. Kappaleet on sovitettu uudelleen "Voi kuinka myrsky rauhoittaa" -albumia varten.


title: Voi kuinka myrsky rauhoittaa

text: Zarkus Poussa loi levyn äänimaisemat sekä sovitti, tuotti ja miksasi kaikki albumin kappaleet.


title: Logi Gunnarsson

text: Logi Gunnarsson (s. 5. syyskuuta 1981 Keflavík) on islantilainen koripalloilija.


title: Logi Gunnarsson

text: Logi on pelannut urallaan muun muassa Saksan, Suomen, Islannin ja Ruotsin pääsarjoissa. Lokakuussa 2006 hän siirtyi Suomen pääsarjaan Torpan Poikiin. Korisliigan yksittäisen ottelun piste-ennätyksekseen hän heitti 1. marraskuuta 2006 Espoon Honkaa vastaan 37 pistettä.


title: Logi Gunnarsson

text: Islannin miesten maajoukkueessa Logi pelasi vuoden 2015 EM-kilpailuissa, jotka olivat maan historian ensimmäiset.


title: Junioriliiga

text: Junioriliiga oli keväällä 2013 MTV3-kanavalla esitetty lasten ja nuorten urheiluohjelma, jossa seurattiin jokaisessa jaksossa yhden urheilulajin ottelu ja kilpailukoosteita. Ohjelma sisälsi myös haastatteluita, pelaajaesittelyitä, analyysejä, inserttejä, sekä Kasva urheilijaksi -studion, jossa käsiteltiin eri asiantuntijoiden kanssa läpi urheilijaksi kasvamisen teemoja. Ohjelman juontajana toimi Ville Klinga ja haastattelijana Taina Nyberg.


title: Blaž Medvešek

text: Blaž Medvešek (s. 10. heinäkuuta 1980 Maribor) on slovenialainen uimari. Hän edusti aktiiviurallaan ljubljanalaista PK Ilirija -seuraa ja on pituudeltaan 191 cm.


title: Blaž Medvešek

text: Medvešek karsiutui Sydneyn olympialaisissa 2000 alkuerissä sekä 100 että 200 metrin selkäuinnissa. Saman vuoden Valencian lyhyen radan EM-kilpailuissa hän sai pronssia 200 metrin selkäuinnissa ajalla 1.54,61 sekä sijoittui neljänneksi 100 metrin selkäuinnissa ja kuudenneksi 50 metrin selkäuinnissa. Fukuokan MM-kilpailuissa 2001 hän oli 100 metrin selkäuinnissa neljästoista. Antwerpenin lyhyen radan EM-kilpailuissa 2001 hän sijoittui kuudenneksi 100 ja 200 metrin selkäuinneissa.


title: Blaž Medvešek

text: Medvešek saavutti Moskovan lyhyen radan MM-kilpailuissa 2002 pronssia 200 metrin selkäuinnissa ajalla 1.53,66. Saman vuoden Berliinin EM-kilpailuissa hän oli 200 metrin selkäuinnissa kahdeksas. Barcelonan MM-kilpailuissa 2003 hän sijoittui 200 metrin selkäuinnissa kahdeksanneksi ja 100 metrin selkäuinnissa kymmenenneksi.


title: Blaž Medvešek

text: Medvešek voitti 200 metrin selkäuinnin lyhyen radan Euroopan-mestaruuden Dublinissa 2003 ajalla 1.52,60. Madridin EM-kilpailuissa 2004 hän oli neljäs sekä 100 että 200 metrin selkäuinnissa. Ateenan olympialaisissa 2004 hän sijoittui kahdeksanneksi 200 metrin selkäuinnissa ja kuului 14:nneksi sijoittuneeseen Slovenian 4 × 100 metrin sekauintiviestijoukkueeseen.


title: Blaž Medvešek

text: Medvešek saavutti Wienin lyhyen radan EM-kilpailuissa 2004 hopeaa 200 metrin selkäuinnissa ajalla 1.52,39 ja sijoittui neljänneksi 100 metrin selkäuinnissa. Montrealin MM-kilpailuissa 2005 hän oli 100 metrin selkäuinnissa kahdeksas ja 200 metrin selkäuinnissa kymmenes sekä kuului Slovenian sekauintiviestijoukkueeseen, joka hylättiin loppukilpailussa.


title: Pohjantuuli

text: Pohjantuuli on Suvi Teräsniskan 1. marraskuuta 2013 julkaistu kuudes studioalbumi. Albumi on parhaimmillaan ollut Suomen virallisen albumilistan ensimmäisellä sijalla.. Albumin kappaleista singleinä julkaistiin "Täydellinen elämä" ja "Vaiettu rakkaus". Albumi on myynyt platinaa.


title: Green Rose

text: Green Rose (kansainvälinen nimi, suom. "Vihreä Ruusu", alun perin ) on televisioyhtiö SBS:n esittämä eteläkorealainen TV-sarja. Sen päärooleissa ovat Go Soo, Lee Da-hae ja Lee Jong-hyuk.


title: Tulkoon joulu (Suvi Teräsniskan albumi)

text: Tulkoon joulu on Suvi Teräsniskan 9. marraskuuta 2009 julkaistu toinen studioalbumi ja järjestyksessään hänen ensimmänen joululevynsä. Albumi on parhaimmillaan ollut Suomen virallisen albumilistan kolmannella sijalla.. Albumin kappaleista singlenä julkaistiin "Hei mummo". Albumi on myynyt tuplaplatinaa


title: Eija Saijonmaa

text: Eija Tyttö Saijonmaa (o.s. Äyhö, 17. tammikuuta 1923 Salo – 16. elokuuta 2014 Helsinki) oli suomalainen arkkitehti. Hän työskenteli yhdessä miehensä arkkitehti Olli Saijonmaan kanssa yhteisessä toimistossa.


title: Eija Saijonmaa

text: Eija Äyhö pääsi ylioppilaaksi vuonna 1942 silloisesta Salon yhteislyseosta ja siirtyi opiskelemaan Teknilliseen korkeakouluun, josta hän valmistui arkkitehdiksi vuonna 1950. Opiskeluaikanaan vuonna 1948 hän avioitui Olli Saijonmaan kanssa. Olli Saijonmaalla oli oma arkkitehtitoimisto, jossa Eija Saijonmaa työskenteli opskeluaikanaan vuodesta 1948 lähtien. Puolisoiden suunnitteluyhteistyö jatkui vuonna 1951 perustetun yhteisen toimiston, Arkkitehtuuritoimisto Olli ja Eija Saijonmaan nimissä.


title: Eija Saijonmaa

text: Saijonmaat suunnittelivat muun muassa asuinkerrostaloja, vanhusten palvelutaloja ja kirkkoja. Toimisto osallistui myös suunnittelukilpailuihin.


title: Eija Saijonmaa

text: Arkkitehtuuritoimisto Olli ja Eija Saijonmaan merkittäviä suunnittelutöitä ovat muun muassa Vantaan kaupungintalo, Tikkurilassa. Talo valmistui 1957 ja sen suunnitelma perustuu Helsingin maalaiskunnan virastotalon suunnittelukilpailuun vuodelta 1954. Helsinkiin rakennettuja kirkkoja ovat Pitäjänmäen kirkko, joka valmistui 1959 ja Puistolan kirkko, valmistunut 1960.


title: Chalicotherium

text: Chalicotherium (nimen merkitys: ”pikkukivipeto”) on sukupuuttoon kuollut kavioeläinsuku, joka on antanut nimensä koko Chalicotheriidae-heimolle. Suku ilmestyi mioseenilla, jonka ajalta sen jäänteet ovat yleisiä Euroopassa, Aasiassa ja Afrikassa. Se pysyi elossa sitä seuraavalle plioseenille, jolloin sen sukulainen "Moropus" vielä eli Pohjois-Amerikassa. Eläin oli suuri ja hidasliikkeinen kasvinsyöjä, joka eli metsissä ja söi puiden ja pensaiden versoja. "Chalicotheriumilla" oli muiden kalikoteerejen tapaan varsinaisten kavioiden sijaan suuret kynnet.


title: Chalicotherium

text: Eläessään "Chalicotherium" on saattanut näyttää hevosen ja gorillan risteytykseltä. Sillä oli hevosmainen pää ja pitkät eturaajat verrattuna lyhyisiin takajalkoihin. Takaraajat joutuivat kannattelemaan suurimman osan eläimen painosta, eikä se täten pystynyt liikkumaan nopeasti. "Chalicotherium" ei myöskään pystynyt painamaan jalkapohjiaan maahan muiden kavioeläinten tapaan. Se piti nykyisen gorillan tapaan kävellä rystysillään, kynnet ranteita kohti taivutettuina.


title: Chalicotherium

text: Koska täysikasvuisen "Chalicotheriumin" yläleuan etuosassa ei ollut hampaita, se ei luultavasti repinyt lehtiä suullaan vaan käytti siihen eturaajojaan ja kynsiään, joilla se työnsi ravinnon suunsa takaosaan. Se söi luultavasti vain tuoreita ja pehmeitä kasvinosia, sillä takahampaissakaan ei näy kulumia. Luiset kyhmyt eläimen lonkkaluissa osoittavat, että se istui isopandan tapaan pakaroidensa varassa syödessään. Se on voinut myös nousta takaraajoilleen ylettyäkseen korkeille oksille.


title: Chalicotherium

text: Slovakiasta, Wienin altaasta on löydetty yli 60 "Chalicotherium"-luurankoa, mikä viittaisi siihen, että ne elivät suurissa laumoissa. Toisten tutkijoiden mukaan ne elivät yksin tai pienissä ryhmissä, ja Slovakian löydössä kyse saattoikin olla eri aikaan samaan halkeamaan pudonneista yksilöistä.


title: Chalicotherium

text: "Chalicotheriumin" sukupuolten välillä on havaittavissa suurta kokovaihtelua. Koiraiden korkeus oli 2,6 metriä, kun taas naaras oli 1,8 metriä korkea. Koolla on voinut olla merkitystä naaraista kilpaillessa.


title: Chalicotherium

text: "Chalicotherium" kuuluu kalikoteereiksi kutsuttujen nisäkkäiden Chalicotheriidae-heimoon, jolle suku on antanut nimensä. Ne olivat läheistä sukua tapiireille ja sarvikuonoille, joiden kanssa heimo muodostaa kladin Tapiromorpha. Tyyppilajin "Chalicotherium goldfussi" kuvasi vuonna 1833 saksalainen paleontologi Johann Jakob Kaup. Sittemmin sukuun on kuvattu useita muita lajeja, joista seitsemän on hyväksytty omiksi lajeikseen.


title: Fanny Lundahl-Sundblad

text: Fanny Lundahl-Sundblad, vuoteen 1882 Lundahl (16. toukokuuta 1853 Helsinki – 1. huhtikuuta 1918 Turku) oli suomalainen taidemaalari, joka erikoistui kukka-aiheisiin ja kehitti ensimmäisten joukossa taideteollisesti posliininmaalausta Suomessa.


title: Fanny Lundahl-Sundblad

text: Lundahl-Sundbladin vanhemmat olivat Julius Ferdinand Lundahl ja Constantina Oktavia Augusta Gripenberg ja puoliso vuodesta 1882 insinööri Gustav Wilhelm Sundblad (k. 1910). Lundahl-Sundbladin isä kuoli, kun tytär oli vain yksivuotias, ja 12-vuotiaana hän menetti myös äitinsä. Turussa asuvat tädit kasvattivat tytön ja siellä hän aloitti myös taideopinnot 1870, mutta muutti 1872 Helsinkiin ja jatkoi vielä taideopintojaan kaksi vuotta. Fredrik Cygnaeus oli hänen varhaisia tukijoitaan, mutta 1875 hän sai myös valtion apurahan vuoden mittaiselle opintomatkalle Kööpenhaminaan, erikoistuakseen kukkamaalaukseen. Siirryttyään Pariisiin syksyllä 1876 hän paneutui posliininmaalaukseen Sèvresissä sijainneessa kuuluisassa posliinitehtaassa, jossa oli myös oma koulu. Hänen maalaamiaan posliiniesineitä oli ensimmäisen kerran esillä Helsingissä joulukuussa 1876 ja kesäkuussa 1877 ja sittemmin muun muassa Pariisin maailmannäyttelyssä 1878 ja Moskovan taideteollisuusnäyttelyssä 1882. Lundahl-Sundblad toimi paitsi itsenäisenä taiteilijana omassa ateljeessaan, myös opetti posliininmaalausta Taideteollisuusyhdistyksen koulussa, ohjasi yksityisoppilaita ja koristeli Arabialle posliinia 1878-1881. Mentyään naimisiin Lundahl-Sundblad muutti miehensä työn takia Turkuun ja jatkoi työskentelyä, näyttelyihin osallistumista ja opettamista siellä, mukaan lukien kukkataulujen maalaaminen.


title: Eerik Menved

text: Eerik Menved (Eerik VI, 1274–1319) oli Estridsen-sukuun kuulunut Tanskan kuningas vuosina 1286–1319 ja kuningas Eerik Klippingin poika. Hänen hallituskautensa oli sotainen, sillä kuningas joutui sotimaan sekä isänsä murhanneita Tanskan ylimyksiä että pohjoissaksalaisia sotapäälliköitä vastaan. Menved-lisänimen merkitys on epäselvä.


title: Agnes Lundell

text: Agnes Amanda Lundell ("Agneta Lundell", 13. heinäkuuta 1878 Turku – 17. syyskuuta 1936 Helsinki) oli hovioikeuden auskultantti, asianajaja ja Suomen ensimmäinen naisjuristi.


title: Agnes Lundell

text: Lundellin vanhemmat olivat kauppias Alfred Wilhelm Lundell ja Olga Vilhelmina Åkerman. Hän suoritti erivapauden turvin ylioppilastutkinnon 1899 ja kirjoittautui samana vuonna Keisarilliseen Aleksanterin yliopistoon opiskelemaan oikeustiedettä. Hän suoritti ensimmäisenä naisena Suomessa oikeustutkinnon toukokuussa 1906 ja teki sitten vielä molempien oikeuksien kandidaatin tutkinnon opinnäytteet. Valmistuttuaan hän toimi senaatin ylimääräisenä kopistina ja ylemmän hallintotutkinnon suoritettuaan tammikuusta 1909 senaatin täysistuntojen pöytäkirjan pitäjänä. Saman vuoden keväällä hänestä tuli Turun hovioikeuden auskultantti, joskin tuomarin valan hän sai vannoa vasta 8. heinäkuuta 1926. Vuonna 1911 hän anoi erivapautta harjoittaa asianajotointa, mikä myönnettiin hänelle sittemmin ehdolla, että hän käyttää nimestään vain alkukirjaimia ja tittelinään hovioikeuden auskultanttia. Lundell oli Naisasialiitto Unionin aktiivi, joka kuollessaan testamenttasi yli miljoona markkaa Åbo Akademille lainopin professorin virkaa varten ja satatuhatta markkaa Svenska kulturfondenille puutarhanhoidon edistämiseen.


title: My Girl (televisiosarja)

text: My Girl (kansainvälinen nimi, suom. "Tyttöni", alun perin ) on televisioyhtiö SBS:n esittämä eteläkorealainen televisiosarja. Sen päärooleissa ovat Lee Dong-wook, Lee Da-hae ja Lee Joon-gi.


title: Metsäjärvi (Parkano)

text: Metsäjärvi eli Alanen-Kuusijärvi on Pirkanmaalla Parkanossa Saukonkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Metsäjärvi on osa Kuusijoen valuma-aluetta.


title: Metsäjärvi (Parkano)

text: Järven pituus on 1,4 kilometriä, leveys 250 metriä ja sen pinta-ala on 21 hehtaaria. Se sijaitsee metsämaastossa pitkänomaisen painauman eteläpäässä. Järveen laskee ympäröiviltä soilta lukuisia suo- ja metsäojia. Järven oma laskuoja lähtee sen luoteispäästä ja yhtyy 1,6 kilometrin jälkeen Kuusijokeen. Järvessä on kaksi pikkuluotoa ja yksi yli 30 metriä pitkä saari. Rantaviivan pituus on 3,5 kilometriä. Itärannalla on mäkiä, mutta länsiranta on alavaa maata ja siellä on rannassa soita. Erityisesti järven pohjoispäässä on rannoilla kapeita avosuon alueita ja pohjoispään lahdelmassa ranta on ruohottunutta ja kosteikkoa. Rannoille on rakennettu yli kymmenen vapaa-ajan asuntoa. Niille johtaa tiet valtatieltä 23 lähteviltä kyläteiltä.


title: Metsäjärvi (Parkano)

text: Vanhassa 1800-luvun pitäjänkartassa järven nimi oli "Kuusijärvi". Nimi on sama kuin Kuusiluoman eli Kuusijoen yläjuoksulla sijainneella "Kuusijärvellä". Tämä selittänee lisämääreen "Alanen", mitä käytettiin myös järven nimessä. Nimi Metsjärvi on tuoreempi nimenvaihto. Kuusijärvi näyttää pitäjänkartassa olevan Autiojärvi. Lännessä on maatalo "Kuusiluoma".


title: Vehkuri (Ikaalinen)

text: Vehkuri eli Vehkalampi on Pirkanmaalla Ikaalisissa Välikylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Vehkuri on osa Kuusijoen valuma-aluetta.


title: Vehkuri (Ikaalinen)

text: Lammen pituus on 200 metriä, leveys 100 metriä ja sen pinta-ala on 1,2 hehtaaria. Se sijaitsee peltoalueen sisällä. Siihen laskee idästä metsäoja, joka tuo myös läheisen Vehkasuon vesiä. Laskuojan luusua sijaitsee itäpäässä ja se yhtyy Kuusijokeen 700 metrin jälkeen. Rantaviivan pituus on 450 metriä. Rannan erottaa peltomaasta metsittynyt ja soistunut suoja-alue. Rannoille ei ole rakennettu mitään.


title: María la del Barrio

text: María la del Barrio on meksikolainen televisioyhtiö Televisa:n esittämä TV-sarja. Sen päärooleissa ovat Thalía, Fernando Colunga ja Irán Eory.


title: Olli Saijonmaa

text: Vilho Olavi (Olli) Saijonmaa (28. marraskuuta 1908 Mikkeli – 6. heinäkuuta 1999 Helsinki) oli suomalainen arkkitehti. Hän työskenteli muun muassa rakennushallituksessa ja vuodesta 1951 lähtien vaimonsa arkkitehti Eija Saijonmaan kanssa heidän yhteisessä arkkitehtitoimistossaan.


title: Olli Saijonmaa

text: Olli Saijonmaan harrasti rakennusten valokuvausta, näitä kuvia on muun muassa Suomen arkkitehtuurimuseon kokoelmissa. Museossa on myös Saijonmaiden arkkitehtitoimiston piirustuskokoelma, toimisto osallistui lukuisiin arkkitehtuurikilpailuihin.


title: Olli Saijonmaa

text:
Olli Saijonmaa pääsi ylioppilaaksi vuonna 1942 Mikkelin Lyseosta ja valmistui arkkitehdiksi Teknillisestä korkeakoulusta vuonna 1935. Saijonmaan ensimmäinen työpaikka valmistumisen jälkeen oli arkkitehti Väinö Vähäkallion toimisto, jossa hän työskenteli vuosina 1935–1941. Saijonmaa osallistui ansiokkaasti sotaan ja oli sotilasarvoltaan lopulta vuonna 1942 kapteeni. Sodan aikana hän toimi niin sanottuna TK-taiteilijana ja suunnitteli muun muassa komentokorsun ja muita puolustusrakenteita.
Sodan jälkeen Olli Saijonmaa oli lyhyen aikaa töissä rakennushallituksessa ja perusti oman arkkitehtitoimiston vuonna 1946. Saijonmaa avioitui vuonna 1948 arkkitehtiopiskelija Eija o.s. Äyhön kanssa, joka työskenteli samasta vuodesta lähtien Olli Saijonmaan toimistossa. Vaimon valmistuttua arkkitehdiksi he perustivat yhteisen arkkitehtuuritoimiston vuonna 1951. Toimisto suunnitteli sekä asuinrakennuksia että julkisia rakennuksia, muun muassa vanhusten palvelutaloja ja kirkkoja. Toimiston käsialaa on muun muassa Helsingin ensimmäinen vanhainkoti eli Kustaankartanon vanhainkoti, jonka punatiiliset rakennukset ja puisto valmistuivat vuonna 1953 Oulunkylään. Merkittäviin toteutettuihin töihin kuuluu myös nykyinen Vantaan kaupungintalo, joka perustui vuonna 1954 käytyyn Helsingin maalaiskunnan virastotalon suunnittelukilpailuun. Tikkurilaan rakennettu virastotalo valmistui vuonna 1957.


title: Olli Saijonmaa

text: Muita Arkkitehtuuritoimisto Olli ja Eija Saijonmaan suunnittelemia rakennuksia ovat muun muassa vuonna 1959 valmistunut Pitäjänmäen ja vuonna 1960 valmistunut Puistolan kirkko.


title: Olli Saijonmaa

text: Nykyään Mikkeliin kuuluvaan Haukivuoren kuntaan Saijonmaat suunnittelivat muun muassa kunnantalon ja siihen liittyvän asuinkerrostalon, ne valmistuivat 1957. Haukivuoren Asemankylään he suunnittelivat kansakoulun, joka valmistui 1957 ja keskikoulun, joka valmistui 1961.


title: Playful Kiss

text: Playful Kiss (kansainvälinen nimi, suom. "Leikkisä Suudelma", alun perin ) on televisioyhtiö MBC:n esittämä eteläkorealainen TV-sarja. Sen päärooleissa ovat Jung So-min, Kim Hyun-joong ja Lee Tae-sung.


title: Ahvenlampi (Ikaalinen, Välikylä)

text: Ahvenlampi on Pirkanmaalla Ikaalisissa Välikylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Ahvenlampi on osa Kuusijoen valuma-aluetta.


title: Ahvenlampi (Ikaalinen, Välikylä)

text: Lammen pituus on 500 metriä, leveys 150 metriä ja sen pinta-ala on 6,3 hehtaaria. Se sijaitsee Välikankaan kangasmetsässä olevassa painanteessa. Siihen laskee vain muutama suo-oja ja laskuojan luusua sijaitsee lammen eteläpäässä. Laskuoja yhtyy kilometrin päässä Kuusijokeen Metsäkosken kohdalla. Rantaviivan pituus on 1,2 kilometriä. Lammen eteläpää rajautuu peltomaahan ja muille rannoille on rakennettu neljä vapaa-ajan asuntoa. Niille pääsee yhdystieltä 13243 lähtevältä kylätieltä.


title: Rose Tyler

text: Rose Tyler on fiktiivinen hahmo brittiläisen BBC:n tuottamasta Doctor Who science fiction -televisiosarjasta. Hahmoa näyttelee brittiläinen näyttelijä :Billie Piper. Rose esiteltiin suurelle yleisölle sarjan elvyttämisen yhteydessä vuonna 2005 ja hänestä tuli Tohtorin ("The Doctor") ensimmäinen matkakumppani sitten vuoden 1989, jolloin sarjan viimeisin jakso ilmestyi. Hahmon luojan :Russell T Daviesin mukaan hahmon oli tarkoitus toimia helposti lähestyttävänä välikätenä sarjan katsojien sekä Tohtorin seikkailujen välillä ja esitellä sarjan mytologiaa uusille katsojille. Rose matkusti ympäri universumia sekä tohtorin yhdeksännen (:Christopher Eccleston) että kymmenennen (:David Tennant) inkarnaation kanssa. Rose nähtiin uudelleen elvytetyn sarjan ensimmäisellä (2005) ja toisella (2006) tuotantokaudella sekä myöhemmin kolmessa neljännen tuotantokauden (2008) jaksossa. Billie Piperin näyttelemäni Rose Tyler palasi ruutuun myös myöhemmin sarjan 50-vuotis erityisjaksossa vuonna 2013, mutta on jäänyt katsojan arvailtavaksi esittikö hän jaksossa Rose Tyleria vai ei.


title: Rose Tyler

text: Sarjassa Rose esitellään 19-vuotiaana työväenluokkaan kuuluvana myyjänä Lontoosta. Sarjan ensimmäisellä tuotankokaudella esitellään myös hänen äitinsä Jackie Tyler (:Camille Coduri) sekä poikaystävä Mickey Smith (:Noel Clarke). Kriitikoiden mielestä Rosen hahmo oli kehittyneempi, itsenäisempi ja tasa-arvoisempi Tohtorin aikaisempiin kumppaneihin verrattuna ja hänen esiintymistään sarjan kahdella ensimmäisellä tuotankokaudella ylistetiin. Hahmon paluu sarjaan vuonna 2008 sai kuitenkin ristiriitaisemman vastaanoton.


Rose Tyler


title: IF Minken

text: IF Minken on vuonna 1975 perustettu uusikaarlepyyläinen urheiluseura, jonka päälajeja ovat suunnistus ja maastohiihto.


title: IF Minken

text: Seuran hiihtäjiä ovat muiden muassa Toni Ketelä, Matias Strandvall ja Andrea Julin.


title: Peter Lamont

text: Peter Lamont on elokuvien tuotantosuunnittelija. Hän on voittanut Oscarin elokuvasta "Titanic" ja ollut kolme kertaa Oscar-ehdokkaana. Lamont on työskennellyt usean James Bond -elokuvan tuotannossa.


title: Peter Lamont

text: Lamont lopetti taideopintonsa vuonna 1946 ja meni töihin Pinewood Studiosille, aluksi lähetiksi. Hän tuli mukaan elokuvan "007 ja Kultasormi" tuotantoon piirtäjäksi. Lamont suunnitteli elokuvaan Fort Knoxin ulkopuolen. Hän jatkoi James Bond -elokuvien parissa ja yleni piirtäjästä lavastajaksi, sitten Art Directoriksi ja lopulta tuotantosuunnittelijaksi. Hän ei ollut tekemässä Bond-elokuvaa "Huominen ei koskaan kuole" (1997), koska oli samanaikaisesti tehdyn "Titanicin" tuotantosuunnittelija. Lamont sai elokuvasta Oscar-palkinnon. Hän oli aiemmin ollut Oscar-ehdokkaana kolme kertaa: elokuvista "Viulunsoittaja katolla" (1971), "007 rakastettuni" (1977) ja "Aliens – paluu" (1986). Art Director -kilta myönsi Lamontille palkinnon elokuvasta "Casino Royale" (2006).


title: Naoki Nakamura

text: Naoki Nakamura (, s. 19. syyskuuta 1996 Rumoi) on japanilainen mäkihyppääjä. Nakamura edustaa Tokai Universityä.


title: Naoki Nakamura

text: Nakamura saavutti nuorten MM-kilpailuissa pronssia joukkuemäessä 2016. Universiadeissa 2017 hän voitti kultaa sekä normaalimäessä että joukkuekilpailussa.


title: Naoki Nakamura

text: Nakamura debytoi maailmancupissa tammikuussa 2016 Sapporon suurmäen kilpailussa sijoittuen sijalle 38. Avauspisteensä hän saavutti seuraavana päivänä niin ikään Sapporon suurmäen kilpailusta ollen 25:s. Parhaimmillaan hän on sijoittunut 14:nneksi Engelbergissä joulukuussa 2018.


title: Duende (taiteessa)

text: Duende tai tener duende ("having duende") tarkoittaa löyhästi käännettynä sielua. Termi on peräisin espanjalaisesta mytologiasta, jossa duende on haltija- tai maahismainen taikavoimainen olento. Espanjassa termi liitetään usein taiteen lisäksi flamencoon. Taiteen duendesta puhuttaessa tarkoitetaan teoksen ihmisessä aiheuttamaa tunnetta tai sitä kuinka paljon aitoa tunnetta taiteilija on kyennyt siirtämään teokseensa (expressive authenticity).


title: Duende (taiteessa)

text: "El Duende" on (taiteellisen) ilmaisun henki. Se on eräänlainen mystinen voima, joka saa ihmisen reagoimaan fyysisesti tai emotionaalisesti esitykseen/teokseen, joka on erityisen vaikuttava. Termiä käytti ensimmäisenä espanjalainen runoilija, kirjailija ja teatteriohjaaja Federico García Lorca Buenos Airesissa vuonna 1933 pitämässään puheessa "Juego y teoria del duende" ("Play and Theory of the Duende").


title: Duende (taiteessa)

text:
Christopher Mauerin (In Search of Duenden toimittajan) mukaan Lorcan näkemyksestä on eriteltävissä neljä elementtiä: järjettömyys, maanläheisyys, korostunut tietoisuus kuolemasta sekä pirullisuus. Duende on maallinen henki, joka auttaa taiteilijaa näkemään älyn rajoittuneisuuden ja muistuttaa häntä siitä että "muurahaiset voisivat syödä hänet tai että suuri myrkyllinen hummeri voisi yhtäkkiä pudota hänen päälleen". Henki pakottaa taiteilijan kasvotusten kuoleman kanssa ja auttaa häntä luomaan ikimuistoista taidetta. Lorcan mallissa duende esitetään ikään kuin vaihtoehtona klassiselle ajatukselle, että taide on aina jonkinlaisen muusan innoittamaa. Taiteilija ei kuitenkaan saa yksiselitteisesti antautua duendelle. Toisin kuin muusa, duende tarttuu myös yleisöön, jolloin se luo olosuhteet joissa taiteen voi ymmärtää täysin spontaanisti ja tiedostamatta.
Lorcan mukaan kaikki taide voi saavuttaa duenden, mutta parhaimmillaan se on musiikissa, tanssissa ja runonlausunnassa, koska ne ovat aina ihmisen tulkitsemia.


title: Duende (taiteessa)

text: Maaliskuussa 2005 Jan Zwicky yhdisti termin nykymusiikkiin Royal Ontario Museossa pidetyssä konferenssissa:


title: Duende (taiteessa)

text: (Toinen tapa, jolla musiikki voi olla uutta on) kun siinä on "duende". "Mustat äänet" (l. synkkyys), joiksi Lorca niitä kutsui, ovat musiikkia, jossa kuuluu kuolema. "Duende" elää mustissa äänissa ja laulajan äänen säröissä. Olemme tottuneet sen olemassaoloon jazzissa ja bluesissa, mutta se on läsnä myös klassisen musiikin säveltäjien teoksissa. Erityisesti niiden säveltäjien, jotka olivat kiinnostuneita äänen fyysisistä dimensioista sekä äänestä yhtenä maailman fyysisenä ominaisuutena.


title: Duende (taiteessa)

text: Myös australialainen muusikko Nick Cave on ilmaissut oman tulkintansa duendesta vuonna 1999 Viennassa pitämässään luennossa, jossa hän käsitteli rakkauslauluja:


title: Duende (taiteessa)

text: Nerokkaassa luennossaan "The Theory and Function of Duende" Federico García Lorca yrittää valaista sitä aavemaista ja selittämätöntä surua, joka elää joidenkin taideteosten keskiössä. "Kaikkessa mustia ääniä sisältävässä on duende", Lorca sanoo "mystinen voima, jonka kaikki tuntevat, mutta ainoakaan filosofi ei osaa selitää." Nykyrockissa harvoin kuulee sitä surua josta Lorca puhuu. Innostusta usein ja vihaa joskus, mutta harvoin todellista surua. Bob Dylanilla se oli aina läsnä. Leonard Cohen erikoistuu siihen. Se seuraa Van Morrisonia kuin musta koira ja vaikka hän yrittää karttaa sitä, hän ei voi paeta. Tom Waits ja Neil Young osaavat kutsua sen luokseen. Se vainoaa Polly Harveyta. Ystäväni Dirty Threellä sitä on ämpäreittäin. Spiritualized-bändi on kiinnostunut siitä. Tindersticks epätoivoisesti hamuaa sitä, mutta vaikuttaa siltä että "duende" on liian hento selvitäkseen kehittyvän teknologian ja kiihtyvän musiikkibisneksen pyörteissä. Ehkä rahassa ei vain ole surua, ei duendea dollareissa. Suru tai duende vaatii tilaa hengittää. Melankolia vihaa kiirettä. Se kelluu hiljaisuudessa ja sitä pitää osata käsitellä varoen.


title: Duende (taiteessa)

text: Kaikissa rakkauslauluissa pitää olla duende. Rakkauslaulut eivät ole koskaan täysin onnellisia. Laulut, joihin ei ole kirjoitettu kipua tai kaipuuta eivät ole rakkauslauluja lainkaan, vaan ennemminkin rakkauslauluiksi naamioituneita vihalauluja, joihin ei pidä luottaa. Nämä laulut kieltävät meiltä sekä humaaniuden että oikeutemme olla surullisia. Radioaallot ovat pullollaan niitä. Todellisten rakkauslaulujen kuuluu värähdellä surua ja murhetta. Kirjailija, joka kieltäytyy tutkailemasta sydämen pimeämpiä puolia, ei koskaan kykene kirjoittamaan uskottavasti rakkauden taiasta ja ilosta.


title: Oddjob

text: Oddjob on fiktiohahmo ja James Bondin vastustaja. Oddjob on Auric Goldfingerin palvelija, autonkuljettaja ja mailapoika, joka on valmis tappamaan palvellessaan isäntäänsä. Elokuvassa "007 ja Kultasormi" häntä esittää Harold Sakata.


title: Oddjob

text: Oddjob on kamppailulajiekspertti, jolla on metallireunainen hattu. Hän käyttää hattua aseenaan: hän heittää sitä ja osuessaan se voi katkaista ihmiseltä niskan. Ian Flemingin romaanissa "007 ja Kultasormi" Oddjobin hattu on litteälierinen knalli. Elokuvassa hattu on kouluratsastussilinteri. Lentävän hatun toteutti elokuvaan erikoistehostesuunnittelija John Stears. Vuonna 1998 järjestetyssä Bond-tavaroiden huutokaupassa Lontoon Christie’sissä hattu oli tavoitelluin huutokohde. Se myytiin 62 000 punnalla. Vuonna 2006 hattu myytiin huutokaupassa New Yorkissa 33 600 dollarilla. 20th Century Fox järjesti vuonna 2008 kyselyn vastaajien suosikkielokuva-aseesta. Oddjobin hattu oli sijalla kymmenen.


title: Terry Wogan

text: Sir Michael Terence ”Terry” Wogan (3. elokuuta 1938 Limerick, Irlanti – 31. tammikuuta 2016) oli irlantilainen radio- ja televisiojuontaja, joka työskenteli suurimman osan urastaan BBC:n palveluksessa. Hän juonsi vuosina 1993–2009 BBC Radio 2:n aamuohjelmaa "Wake Up to Wogan", joka oli Britannian ja Euroopan kuunnelluin radio-ohjelma. Wogania kuunteli päivittäin noin kahdeksan miljoonaa kuuntelijaa. Hän juonsi samantyyppistä ohjelmaa BBC:llä myös vuosina 1972–1984.


title: Terry Wogan

text: Wogan tunnetaan BBC:n pitkäaikaisena euroviisukommentaattorina. Hän ja Ulrika Jonsson olivat vuoden 1998 kilpailun pääjuontajat Birminghamin National Indoor Arenalla. Mediatöiden lisäksi Wogan työskenteli kolmen vuosikymmenen ajan vähäosaisten lasten parissa hyväntekeväisyysprojekteissa. Wogan aateloitiin vuonna 2005. Hän menehtyi aggressiiviseen syöpään.


title: Savannisiepot

text: Savannisiepot ("Bradornis") on sieppojen heimoon kuuluva lintusuku. Suvun lajien määrä vaihtelee eri lähteissä. BirdLife Suomen maailman lintujen luettelon mukaan sukuun kuuluu 4 lajia.


title: Jacob Lundh

text: Jacob Lundh (huhtikuu 1737 Viipuri – 11. joulukuuta 1808 Johannes) oli Vanhan Suomen huomattavimpia lasitehtailijoita ja Viipurin suurimpia liikemiehiä 1700-luvun lopussa.


title: Jacob Lundh

text: Lundhin isä oli kielenkääntäjä Jacob Lund ja puoliso Anna Catharina Löfberg. Lundhin vanhemmat lienevät olleet Nevanlinnan pakolaisia. Hänen Johanneksen Kukkolaan vuonna 1773 perustamansa tehdas oli ensimmäisiä Vanhan Suomen alueelle rakennettuja varsinkin Pietarin markkinoille tähdänneitä lasialan yrityksiä. Tehdas valmisti aluksi lähinnä ikkunalasia. Lundh perusti myös toisen lasitehtaan Rokkalankosken rannalle 1788 ja rakennutti siihen lasihiomon. Jo sitä ennen vuosina 1781 ja 1782 hän perusti Hiitolan Siisiönmäkeen kaksi sahalaitosta. Koska kalliimman erikoisikkunalasin kysyntä ei kasvanut odotetusti, Lundh laajensi lasialan toimintaansa peililasien valmistukseen 1794-1795. Uuteen tehtaaseen kuului peililasin valmistuksen ohella lasihiomo, jossa oli neljä vesivoimakäyttöistä hiomokonetta, kuusitoista hiomapöytää ja lasikiillottamo. Siitä muodostui Rokkalan peilitehtaana tunnettu tuotantolaitos. Lundh oli myös suurkauppias Viipurissa, joka omisti kaupungissa kaksi isoa kivitaloa, kahdeksan krouvia ja olutpanimon sekä muun muassa urakoi 1786-1788 kaupunkiin ortodoksisen Kristuksen Kirkastuksen kirkon ja 1795-1797 rakennetun Viipurin uuden kaupungintalon. Hän oli myös osakkaana neljässä eri sahassa. Vuonna 1789 keisari Paavali I lahjoitti Ludhille 39 tilaa, yhteensä 15 manttaalia, hänen tehtaidensa ympäristöstä. Lundhin menestyksekkäät liiketoimet ajautuivat kuitenkin lopulta ongelmiin ja hänen sairastuttuaan 1808 koko omaisuus määrättiin takavarikkoon. Lundhin kuoltua saman vuoden lopulla lasitehtaalle ei saatu uutta omistajaa, vaan se toimi keisarillisen kabinetin ohjauksessa seuraavat 45 vuotta.


title: PUS-Basket

text: PUS-Basket on Aalto-yliopiston perustieteiden korkeakoulun koripalloseura, jonka kotipaikka on Espoo.


title: Talas (täsmennyssivu)

text: Talas tarkoittaa seuraavia:


title: Canon EOS 6D

text:
Canon EOS 6D on japanilaisen Canonin valmistama digitaalinen järjestelmäkamera, jossa on 20,2 megapikselin täysikokoinen kenno. Kamera julkaistiin 17. joulukuuta 2012, vain päivää ennen Saksassa järjestettyjä
Photokina-messuja. Myyntiin kamera tuli Suomessa marras-joulukuun vaihteessa 2 499 euron hintaan. Canon EOS 6D:n tärkeimpiin ominaisuuksiin kuuluu täysikokoisen kennon lisäksi 4,5 kuvan sekuntinopeus, ISO-herkyydet 100-25600, DIGIC5+ -prosessori ja sääsuojaus.


title: Canon EOS 6D

text: Canon EOS 6D on Canon EOS -malliston pienikokoisin täydellä kennolla varustettu järjestelmäkamera. Kameran runko on osittain valmistettu magnesiumista. Rungon paino on 770 grammaa ja sen mitat ovat 144,5 x 110,5 x 71,2 mm. Kamera sisältää myös sisäänrakennetun GPS:n, jonka avulla valokuviin saa GPS-koordinatit. Canon EOS 6D on myös ensimmäinen EOS-valikoiman kamera, jossa on sisäänrakennettu Wi-Fi. Sen avulla valokuvat voidaan jakaa esimerkiksi sosiaaliseen mediaan heti kuvanoton jälkeen.


title: Felix Teraste

text: Felix-Karl Teraste (15. marraskuuta 1942 Helsinki – 3. tammikuuta 2016 Helsinki) oli suomalainen lapsinäyttelijä. Hän näytteli kahdessa elokuvassa. Hannu Lemisen ohjauksessa "Lähellä syntiä" (1955) hän näytteli Juhana Kaskea ja sai arvostelussa kehut Juha Nevalaiselta, että hän on lupaava ja osaava lapsinäyttelijä. Toinen rooli hänellä oli Veikko Itkosen elokuvassa "Rakastin sinua, Hilde" (1954), jossa hän näytteli Volmaria lapsena. Myöhemmin hän oli ääniassistenttina elokuvassa "Hyvästi ennen aamua" (1989).


title: Benz Velo

text: Carl Benzin vuonna 1893 patentoima moottorivaunu Benz Patent-Motorwagen Velo on maailman ensimmäinen sarjavalmisteinen auto, on valmistettu vakioiduilla komponenteilla ja työmenetelmillä. Vuoteen 1895 mennessä niitä oli valmistettu 134 kappaletta. Samaan aikaan Atlantin toisella puolella, Massachusettsin Springfieldissa toiminut Duryea Motor Wagon Company oli myös aloittanut autojen sarjavalmistuksen. Muut autoilun pioneeriyhtiöt, kuten ranskalainen Panhard & Levassor valmistivat yksittäiskappaleita.


title: Benz Velo

text: Benz kehitti Velon Victoria-mallin rinnalle, kevyemmäksi ja edullisemmaksi vaihtoehdoksi. Vuonna 1896 vakiomallin rinnalle tuli monin tavoin paranneltu "Comfortable", joka oli mahdollista saada myös ilmakumirenkailla varustettuna. Vakiomalli Velon valmistus päättyi vuonna 1900, Comfortablen vuotta myöhemmin.


title: Benz Velo

text: Veloa varten Benz oli suunnitellut oman, Victorian moottoria pienemmän yksikön. Iskutilavuudeltaan 1045 cm:n yksisylinterinen makaava moottori oli sijoitettu auton takaosaan. Moottorin poraus oli 110 mm, samoin iskunpituus. Alkuperäisen version teho oli 1,5 hv @ 450 r/min. Vuonna 1896 teho nousi lukemaan 2,75 hv @ 600 r/min. Vuonna 1900 teholukemaksi ilmoitettiin 3 hv @ 700 r/min ja vuonna 1901 3,5 hv @ 800 r/min.


title: Benz Velo

text: Alkuun malli oli varustettu pintakaasuttimella ja induktorisytytyksellä. Vuonna 1896 siirryttiin käyttämään Benzin itsensä kehittämää uimurikaasutinta ja sytytysjärjestelmässä siirryttiin akkusytytykseen. Tämän uudistuksen myötä käynnistyksessä siirryttiin kammen käyttöön, aiemmissa malleissa moottorin käynnistäminen tapahtui pyörittämällä vauhtipyörää käsin.


title: Benz Velo

text: Voima vetäville takapyörille välitettiin kaksiportaisen vaihteiston kautta. Vuonna 1896 valinnaisvarusteiksi tulivat kolmas vaihde ja peruutusvaihde. Vuonna 1900 nämä molemmat tulivat vakiovarusteiksi.


title: Benz Velo

text: Vuosina 1894 – 1900 "Velo" (Velociped)-nimellä myydyn ajoneuvon hinta oli 2000 – 2200 sen aikaista Saksan kultamarkkaa, vuosina 1896 – 1901 valmistettu "Comfortable" (Velociped Comfortable) oli hinnaltaan 2500 – 2800 ℳ.


title: Tomáš Vančura

text: Tomáš Vančura (s. 10. syyskuuta 1996 Valašské Meziříčí) on tšekkiläinen mäkihyppääjä. Vančura edustaa TJ Dukla Liberec -seuraa.


title: Tomáš Vančura

text: Vančura debytoi maailmancupissa tammikuussa 2016 Sapporon suurmäen kilpailussa sijoittuen sijalle 37. Seuraavana päivänä hän saavutti ensimmäiset maailmancupin pisteensä ollen 27:s. Continental Cupissa Vančura on saavuttanut yhden osakilpailuvoiton.


title: Tomáš Vančura

text: Vuoden 2016 lentomäen MM-kilpailuissa Vančura sijoittui henkilökohtaisessa kilpailussa 23:nneksi ja joukkuekilpailussa kuudenneksi.


title: Heimo Rekonen

text: Heimo Nestori Rekonen (8. elokuuta 1920 Lestijärvi – 24. marraskuuta 1997 Ylöjärvi) oli suomalainen osastosihteeri, kunnallisneuvos ja Suomen Kansan Demokraattisen Liiton kansanedustaja.


title: Heimo Rekonen

text: Rekosen vanhemmat olivat työmies Juho Nestori Rekonen ja Helmi Lyydia Varvikko. Hän kävi kansakoulun ja yhden vuosikurssin maanviljelyskoulua. Rekonen teki metsätöitä Lestijärvellä vuoteen 1950 saakka. Rekonen oli sitten Ylöjärven kunnan maatilanhoitajana 1950–1956 ja Suomen kansan demokraattisen liiton Pohjois-Hämeen piirijärjestön valistussihteerinä 1957–1966. Tämän jälkeen Rekonen oli Ylöjärven kunnan palveluksessa rakennustoimiston toimistosihteerinä 1967–1979 ja vuodesta 1979 alkaen teknillisen toimiston osastosihteerinä ja vt. apulaiskunnanjohtajana. Rekonen sai kunnallisneuvoksen arvonimen 1994.


title: Heimo Rekonen

text: Rekonen oli kansanedustajana 1970–1979 edustaen Hämeen läänin pohjoista vaalipiiriä. Hän oli presidentin valitsijamiehenä vuoden 1978 presidentinvaalissa. Rekonen oli Lestijärven kunnanvaltuuston puheenjohtajana ja Ylöjärvellä kunnanvaltuuston puheenjohtajana ja kunnanhallituksen jäsenenä. Rekonen toimi Suomen kansan demokraattisen liiton liittoneuvoston varapuheenjohtajana ja Pohjois-Hämeen piirijärjestön puheenjohtajana sekä oli Suomen kansan demokraattisen liiton liittohallituksen jäsen. Hän oli myös muun muassa Pirkanmaan maakuntaliiton liittovaltuuston ja Tampereen seutukaavaliiton hallituksen jäsenenä.


title: Heimo Rekonen

text: Rekonen oli naimisissa vuodesta 1944 Vieno Unelma Kurosen (ent. Liljequist) kanssa.


title: Johannes Kröll

text: Johannes Kröll (s. 27. maaliskuuta 1991) on itävaltalainen alppihiihtäjä. 178 senttimetriä pitkä Kröll edustaa Sportunion Öblarnia.


title: Johannes Kröll

text: Kröll debytoi maailmancupissa maaliskuussa 2011 Kvitfjellin syöksylaskussa sijoittuen 32:nneksi. Avauspisteensä Kröll saavutti marraskuussa 2012 Lake Louisen syöksylaskussa ollen 15:s. Ensimmäistä kertaa hän sijoittui kymmenen parhaan joukkoon helmikuussa 2013 Garmisch-Partenkirchenin syöksylaskussa ollen kymmenes.


title: Johannes Kröll

text: Kröllin setä Klaus Kröll on alppihiihdon nuorten maailmanmestari.


title: Anna Perhon kyselytunti

text: Anna Perhon kyselytunti oli keväällä 2015 Yle TV2-kanavalla esitetty ajankohtaisohjelma, joka käsitteli uutismaailman ajankohtaisia asioita. Panelisteina toimivat Anna Perho, Olga Temonen, Suvi West ja Jenni Kokander, jotka ottivat kantaa viikon kuumimpiin uutisiin hyvinvoivan keskiluokan näkökulmasta. Lisäksi ohjelmassa oli vieraana viikoittain vaihtuva julkisuuden henkilö, joka edusti samaa näkökulmaa.


title: Unto Ruotsalainen

text: Unto Aarne Ruotsalainen (9. joulukuuta 1922 Mäntsälä – 3. huhtikuuta 2003) oli suomalainen piirisihteeri ja Suomen Kansan Demokraattisen Liiton kansanedustaja.


title: Unto Ruotsalainen

text: Ruotsalaisen vanhemmat olivat metsätyöläinen Arndt Ruotsalainen ja Hilma Aleksandra Koskinen. Hän kävi kansakoulun ja opiskeli Sirola-opistossa 1953 sekä Neuvostoliitossa 1964. Ruotsalainen oli metsätöissä Enso-Gutzeit oy:n palveluksessa metsätöissä Sulkavalla 1937–1947 ja sorvaajana oy Wilh. Schaumanin vaneritehtaalla Savonlinnassa 1947–1952. Hän oli sitten Suomen kommunistisen puolueen Mikkelin piirin piirisihteerinä 1953–1975.


title: Unto Ruotsalainen

text: Ruotsalainen oli kansanedustajana 1975–1983 edustaen Mikkelin läänin vaalipiiriä ja hän toimi Suomen kansan demokraattisen liiton eduskuntaryhmän taloudenhoitajana 1979–1983. Hän oli presidentin valitsijamiehenä vuoden 1978 presidentinvaalissa. Ruotsalainen oli Savonlinnan kaupunginvaltuuston ja kaupunginhallituksen jäsenenä sekä toimi kaupunginvaltuuston varapuheenjohtajana. Ruotsalainen oli myös ympäristönsuojeluneuvoston varapuheenjohtajana 1979–1987.


title: Unto Ruotsalainen

text: Ruotsalainen oli naimisissa vuodesta 1945 asuntolanhoitaja Tyyne Elina Kinnusen kanssa.


title: Dugi Otok

text: Dugi Otok (ital. "Isola Lunga", suomeksi "Pitkä saari") on Adrianmeren seitsemänneksi suurin saari. Se kuuluu Kroatiaan ja sijaitsee Pohjois-Dalmatian rannikolla, Zadarista länteen. Dugi Otok on Zadarin saariston suurin ja läntisin saari ja saanut nimensä selvästi pitkulaisesta muodostaan: pituutta sillä on 45km ja leveyttä vain 5km. Saaren korkein kohta on 300 metrissä ja monilla korkeilla paikoilla kasvaa rannikkomäntyä. Saaren länsipuoli on karu, joten asutus on keskittynyt itäosaan.


title: I Am the Antidote

text: I Am the Antidote on suomalaisen thrash metal -yhtye Lost Societyn single yhtyeen kolmannelta studioalbumilta "Braindead". Se julkaistiin 16. joulukuuta 2015.


title: I Am the Antidote

text: Kappale sai Radio Rockin ”Rautaa vai roskaa” -äänestyksessä 91,6% yläpeukkua. Kappaleesta julkaistiin myös musiikkivideo jota on katsottu kesään 2017 mennessä 500 000 kertaa.


title: Trash All Over You

text: Trash All Over You on suomalaisen thrash metal -yhtye Lost Societyn single, joka julkaistiin yhtyeen esikoisalbumilta "Fast Loud Death". Kappale on aiemmin julkaistu yhtyeen vuoden 2012 saman nimisellä demolla.


title: Trash All Over You

text: Kappaleesta kuvattiin myös musiikkivideo.


title: Häädetjärvi

text: Häädetjärvi on Pirkanmaalla Parkanossa Koskenkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Häädetjärvi on Samminluoman valuma-alueen pääjärvi.


title: Häädetjärvi

text: Järven pituus on 2,3 kilometriä, leveys 950 metriä ja sen pinta-ala on 100 hehtaaria. Se sijaitsee Häädetkeitaan ja Pajanevan välissä ja sen itäpuolelle jää Järventauskangas. Järven pohjoispäähän laskee suo-ojia sekä itä- että länsipuolelta. Eteläpäässä sijaitsee Samminluoman laskuojan luusua. Samminluoma laskee 3,6 kilometriä Koskenkylään, missä se yhtyy Kovesjokeen oikealta. Samminluomaan laskee myös Vehkuri. Järvi on muodoltaan pitkä ja kapea. Eteläosaa kutsutaan Samminlahdeksi. Pohjoisempana ovat vielä Nevalahti, jota reunustaa avosuo, ja Pahkamanlahti, jossa sijaitsee järven ainoa ja noin 100 metriä pitkä saari. Rantaviivan pituus on 7,3 kilometriä. Järven läheisyydessä on ollut Häädetjärven ja Sammin maatilat, joista Sammi on enää toiminnassa. Eteläpäässä sijaitsee kaksi vapaa-ajan asuntoa.


title: Häädetjärvi

text: Pohjoisempana ollut 500 hehtaarin Häädetkeitaan luonnonpuisto saa laajennuksen, jossa siihen liitetään 1 500 hehtaaria suoalueita eteläpuolelta. Alueen mukana myös Häädetjärvi tulee kuulumaan eteläpäätä lukuun ottamatta tähän laajennettuun Natura 2000 -alueeseen (FI0336004).


title: Häädetjärvi

text: Vanhassa 1800-luvulla laaditussa pitäjänkartassa järven, jonka nimi kirjoitettiin ”Hääräjärvi”, rantoja oli jo raivattu. Järven koillispäässä sijaitsi maatila, jonka rakennuksia on siellä vieläkin. Maatilalla oli ympärillään peltoja ja niittyjä oli raivattu Pajanevalta.


title: Keidaslammi (Parkano, Koskenkylä)

text: Keidaslammi eli Keidaslampi on Pirkanmaalla Parkanossa Koskenkylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Keidaslammi on osa Samminluoman valuma-aluetta.


title: Keidaslammi (Parkano, Koskenkylä)

text: Lammen pituus on 750 metriä, leveys 300 metriä ja sen pinta-ala on 13 hehtaaria. Se sijaitsee keskellä Pajanevaa muutaman pienen suolammen ympäröimänä. Lammella ei ole tulo- eikä laskuojia. Lammen länsipäässä on kolme pientä saarta. Rantaviivan pituus on 2,4 kilometriä ja se kauttaaltaan keidasuota. Lähistöllä ei ole rakennuksia eikä teitä. Lännestä lampea lähestyy polku.


title: Keidaslammi (Parkano, Koskenkylä)

text: Pohjoisempana ollut 500 hehtaarin Häädetkeitaan luonnonpuisto saa laajennuksen, jossa siihen liitetään 1500 hehtaaria suoalueita eteläpuolelta. Alueen mukana myös Keidaslammi tulee kuulumaan kokonaan tähän laajennettuun Natura 2000-alueeseen (FI0336004).


title: Keidaslammi (Parkano, Koskenkylä)

text: Vanhassa 1800-luvun pitäjänkartassa lammen nimi kirjoitettiin "Nevanlambi". Muita suon pieniä lampareita ei oltu piirretty karttaan.


title: Vehkuri (Parkano)

text: Vehkuri eli Vehkari on Pirkanmaalla Parkanossa Koskenkylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Vehkuri on osa Samminluoman valuma-aluetta.


title: Vehkuri (Parkano)

text: Lammen pituus on 250 metriä, leveys 250 metriä ja sen pinta-ala on 4,5 hehtaaria. Se sijaitsee Pajanevan etelälaidalla noin 600 metriä Häädetjärvestä etelään. Lampeen on yhdistetty nevan latoja seuraavat oja ja lammen laskujoen luusua sijaitsee sen itäpäässä. Laskuoja yhtyy parinsadan metrin jälkeen Samminluomaan, joka on Häädetjärven laskuoja. Rantaviivan pituus on 850 metriä. Lamen rantavyöhyke on avosuota ja ympäristö suota, mutta itäpuolella on metsämaata ja pieni peltotilkku. Eteläpuolella sijaitsevat Sikokalliot. Lammen rannoilla ei sijaitse rakennuksia.


title: Vehkuri (Parkano)

text: Pohjoisempana ollut 500 hehtaarin Häädetkeitaan luonnonpuisto saa laajennuksen, jossa siihen liitetään 1 500 hehtaaria suoalueita eteläpuolelta. Alueen mukana myös Vehkuri tulee kuulumaan osittain tähän laajennettuun Natura 2000-alueeseen (FI0336004).


title: Vehkuri (Parkano)

text: Lammen nimi oli 1800-luvun pitäjänkartassa nimeltään "Vehkurilampi", vuoden 1959 painetussa peruskartassa "Vehkalampi", mutta nimi oli muutettu vuoden 1984 karttaan muotoon "Vehkuri".


title: Mikael Lickteig

text: Mikael (Mike) Lickteig (s. 4. toukokuuta 1987, Little Falls, Minnesota Yhdysvallat) on yhdysvaltalainen jääpalloilija, joka aloitti urheilu-uransa jääkiekkoilijana, mutta siirtyi vuonna 2013 jääpalloon ja on edustanut sen jälkeen Yhdysvaltain jääpallomaajoukkuetta.


title: Mikael Lickteig

text: Jääkiekkourallaan Lickteig pelasi ensin kaksi kautta NAHL-liigaa Alexandria Blizzardin riveissä vuosina 2006-2008. Sen jälkeen hän siirtyi opiskelemaan Michigan Tech-yliopistoon ja pelasi yliopiston jääkiekkojoukkueessa Michigan Tech Huskies neljä kautta NCAA-liigaa eli vuodet 2008-2013.


title: Mikael Lickteig

text: Lopetettuaan jääkiekkouransa Lickteig pelasi jääpalloa Yhdysvaltain liigassa ja edusti ensin Twin City Ice Tigersia ja sen jälkeen Dinkytown Dukesia. Molemmat jääpalloseurat ovat Minneapoliksen alueen jääpalloseuroja.


title: Mikael Lickteig

text: Syksyllä 2015 Lickteig siirtyi Ruotsiin ja Allsvenskanin Surte BK:n riviehin. Koska peliaika jäi Surtessa minimaaliseksi, hän siirtyi vuoden 2016 alusta Norjaan Harmar IL:ään.


title: Mikael Lickteig

text: Mikael Lickteig valittiin esimmäisen kerran Yhdysvaltain jääpallomaajoukkueeseen vuoden 2014 MM-kisoihin. Sen jälkeen hän on edustanut Yhdysvaltoja kaksissa seuraavissa kisoissa 2015 ja 2016.


title: HOT-7

text: HOT-7 on 2C-ryhmään kuuluva psykedeelinen fenetyyliamiini. Sen kehitti oletettavasti ensimmäisenä Alexander Shulgin ja on maininnut aineesta kirjoittamassaan kirjassa PiHKAL.


title: HOT-7

text: HOT-7:lla on rakenteellisia samankaltaisuuksia 2C-T-7:n; ja muiden HOT-ryhmän kemikaalien kanssa, lähimmin HOT-2 ja HOT-17 -kemikaalien kanssa.


title: HOT-7

text: Aineen tyypillinen annostus on 15-25mg ja sen vaikutus kestää Shulginin mukaan 6-8 tuntia. Aine aiheuttaa visuaalisia hallusinaatioita silmien ollessa auki tai suljettuna. Se aiheuttaa myös "humalaa" muistuttavan olotilan.


title: The Heartburns / Frankie the Damage

text: The Heartburns / Frankie the Damage on saman nimisten punkyhtyeiden split-albumi, joka julkaistiin kesäkuussa 2005 levymerkillä Wanton Records. Albumi julkaistiin 7" vinyyliformaatissa, ja sitä painettiin 500 kappaletta.


title: Eeva Tapio

text: Eeva Tapio (o.s. Relander; s. 10. lokakuuta 1927 Viipuri) on suomalainen kasvitieteilijä ja professori. Hän oli Helsingin yliopiston kasvipatologian professori 1973–1991. Hän tutki koriste- ja marjakasvien sienitauteja, palko- ja koristekasvien virustauteja sekä kasvitautien biologista torjuntaa. Hän oli kasvipatologian dosentti 1970–1973 ja uudelleen professuurinsa jälkeen 1991–1995. Hän on ollut vuodesta 1982 Suomalaisen tiedeakatemian jäsen.


title: Eeva Tapio

text: Eeva Tapio kirjoitti ylioppilaaksi Kotkan tyttölyseosta vuonna 1945, valmistui Helsingin yliopistosta agronomiksi vuonna 1950 pääaineenaan kasvinviljelytiede, maatalous- ja metsätieteiden kandidaatiksi vuonna 1955 ja lisensiaatiksi vuonna 1965 sekä väitteli tohtoriksi vuonna 1970. Hän työskenteli Maatalouden tutkimuskeskuksessa nuorempana tutkijana vuosina 1955–1963, virkaatekevänä vanhempana tutkijana vuosina 1963–1965 ja vanhempana tutkijana vuosina 1965–1973.


title: Eeva Tapio

text: Eeva Tapio on kutsuttu Kasvinsuojeluseuran ja Maatalousylioppilaiden järjestön Sampsan kunniajäseneksi vuonna 1987 sekä Suomalaisen tiedeakatemian kunniajäseneksi vuonna 2009.


title: Eeva Tapio

text: Tapion isä oli lääkintöneuvos Tauno Relander. Hänen puolisonsa vuodesta 1953 on agronomi, maanviljelysneuvos Pekka Tapio.


title: Fluorolintaani

text: Fluorolintaani (tunnetaan myös nimellä 2-FPPP) on dissosiatiivinen anesteettinen kemikaali jota on myyty internetissä muuntohuumeena.


title: Fluorolintaani

text: Fluorolintaani ja sen sukuiset diaryletymaniinit ovat NMDA-reseptorin antagonisteja, ja sitä on tutkittu in vitro -tutkimuksissa mahdollisena hoitomuotona neurotoksisiin vaurioihin, masennukseen ja sympatomimeettina.


title: Chrysler Voyager

text: Chrysler Voyager on Chryslerin vuosina 1988–2015 valmistama tila-automalli. Konserni on myynyt autoa myös Dodgen ja Plymouthin merkeillä. Mallissa on pyritty yhdistämään pikkubussin tilat ja loistoauton mukavuus. Voyagerin korvaajaksi tuli Chrysler Pacifica.


title: Chrysler Voyager

text: Euroopassa myydyt ensimmäisen sukupolven Voyagerit olivat Chryslereiksi nimettyjä Dodge Caravaneja, joita myytiin Pohjois-Amerikan markkinoilla yhdessä lähes identtisen Plymouth Voyagerin kanssa. Pitkäakselivälinen malli sai nimen Grand Voyager.


title: Chrysler Voyager

text: Myös toisen sukupolven Voyagerit olivat uudelleennimettyjä Dodge Caravaneja, mutta nyt myös Yhdysvalloissa autoa myytiin Caravanin lisäksi Voyager-nimellä.


title: Chrysler Voyager

text: Kolmannen sukupolven Voyager tuli markkinoille vuonna 1996 täysin uudistuneena.


title: Chrysler Voyager

text: Voyager sai vuonna 1999 Euro NCAP -kolaritestistä heikon kahden tähden tuloksen ja sijoittui luokkansa viimeisimmäksi.


title: Chrysler Voyager

text: Neljännen sukupolven Voyager esiteltiin vuonna 2001. Ulkonäköä nykyaikaistettiin, mutta yhdennäköisyys edellismalliin on kuitenkin selkeästi havaittavissa.


title: Chrysler Voyager

text: Ainoastaan Alankomaissa oli saatavana Chrysler Ram Van -nimellä myyty pakettiautoversio.


title: Chrysler Voyager

text: Uusi malli menestyi hiukan edeltäjäänsä paremmin Euro NCAP:n etutörmäystestissä, mutta kokonaistulos jäi kuitenkin yhteen ja puoleen tähteen.


title: Chrysler Voyager

text: Viidennen sukupolven malli, nyt aina nimeltään Grand Voyager, esiteltiin vuonna 2008. Eurooppaan Voyageria vietiin Lancia-merkkisenä. Samalla tehtaalla Chrysler Voyagerin kanssa valmistettiin myös Volkswagen Routania, joka oli ulkonäöllisiä eroja lukuun ottamatta käytännössä sama auto kuin Voyager.


title: Chrysler Voyager

text: Voyagerin pakettiautoversiota myytiin nimellä Ram C/V.


title: Retard on the Run

text: Retard on the Run on suomalaisen punkyhtye The Heartburnsin EP-levy, joka julkaistiin vuonna 2004 levymerkillä Wanton Records.


title: Retard on the Run

text: EP julkaistiin 7" vinyylinä, ja sitä painettiin 275 kappaletta. Albumista julkaistiin myös 25:n kappaleen käsinnumeroitu erikoispainos vaihtoehtoisella kansikuvalla.


title: Mauri Sirnö

text: Mauri Sirnö (31. toukokuuta 1939 Leppävirta – 5. joulukuuta 1997 Teisko) oli suomalainen Tampereella asunut toimittaja ja kunnallisneuvos.


title: Mauri Sirnö

text: Mauri Sirnö opiskeli Neuvostoliitossa 1961–1962. Hän oli Hämeen Yhteistyö-lehden kulttuuritoimittajana vuoteen 1971 saakka jolloin hän siirtyi SKP:n linjaerimielisyyksien vuoksi Kansan Uutiset-lehden toimittajaksi. Sirnö oli Kansan Uutiset-lehden Tampereen aluetoimittajana ja lehden kolumnistina vuoteen 1991 saakka. Hän oli Tampereen kaupunginvaltuuston jäsenenä 28 vuoden ajan 1968–1996. Mauri Sirnö hukkui pilkkimatkallaan Teiskossa joulukuun alussa 1997.


title: Mauri Sirnö

text: Taiteen edistämiskeskuksen johtaja ja Vasemmistoliiton entinen kansanedustaja Minna Sirnö on Mauri Sirnön tytär.


title: Asko Tarkka

text: Asko Kalle Sakari Tarkka (s. 24. toukokuuta 1929 Tampere) on suomalainen juristi ja yritysjohtaja. Hän sai varatuomarin arvon 1961 ja vuorineuvoksen arvonimen 1980. Hän oli Huhtamäki-yhtymän toimitusjohtaja 1976–1989.


title: Neuvostoliiton ja Albanian välirikko

text: Neuvostoliiton ja Albanian välirikko syntyi Neuvostoliiton ja Albanian kommunistidiktaattoreiden Nikita Hruštšovin ja Enver Hoxhan välisistä erimielisyyksistä vuonna 1961. Kiistassa oli kyse ideologisista ja poliittisista näkemyseroista.


title: Neuvostoliiton ja Albanian välirikko

text: Albania ja Jugoslavia olivat toisen maailmansodan jälkeen läheisessä yhteistyössä. Jugoslavian ja Albanian välit kuitenkin heikentyivät pian muun muassa tuotannollisten näkemyserojen takia. Albania myös koki Jugoslavian riistävän Albaniaa. Albania kääntyi Neuvostoliiton puoleen ja oli läheisessä liitossa Neuvostoliiton kanssa Josif Stalinin kuolemaan asti.


title: Neuvostoliiton ja Albanian välirikko

text: Hruštšovin noustessa Neuvostoliiton johtoon Albanian ja Neuvostoliiton välit heikentyivät nopeasti. Albania suhtautui epäluuloisesti Neuvostoliiton rauhanomaisen rinnakkaiselon teoriaan, jolla Neuvostoliitto pyrki liennyttämään suhteita länteen. Myös Hruštšovin halu parantaa suhteita Jugoslavian kanssa herätti huolta Albaniassa. Albania alkoi suhtautua yhä kriittisemmin Neuvostoliittoon Hruštšovin tuomittua stalinismin. Hoxha uskoi Hruštšovin Neuvostoliiton pyrkivän horjuttamaan hänen valtaansa stalinismiin ja henkilöpalvontaan kohdistuvan kritiikin varjolla. Suhteiden yhä viiletessä Hoxha alkoi pelätä Neuvostoliiton tukevan Kreikan laajentumispyrkimyksiä Albanian kustannuksella. Albania alkoi lähentyä Kiinan kanssa ja tuki Kiinaa Neuvostoliiton ja Kiinan välisessä ideologisessa kiistassa. Neuvostoliitto syytti Albaniaa dogmatismista ja lahkolaisuudesta. Hruštšov kutsui Hoxhaa imperialistiseksi agentiksi. Hoxha torjui syytökset Neuvostoliiton kommunistisen puolueen 22. kongressissa ja vihjaili Neuvostoliiton tukevan Jugoslavian imperialistisia suunnitelmia Albanian suhteen. Neuvostoasiantuntijat vedettiin pois Albaniasta. Neuvostoliitto lakkautti taloudellisen tukensa Albanialle ja veti suurlähettiläänsä pois Tiranasta. Välirikko johti Albanian täydelliseen eristäytymiseen Euroopasta.


title: Jacqueline Legere

text: Jacqueline Legere (s. 22. lokakuuta 1991) on kanadalainen alamäkiluistelija. Legere sijoittui kaudella 2015 Red Bull Crashed Icen kokonaispisteissä toiseksi.


title: Jacqueline Legere

text: Legere debytoi Red Bull Crashed Icessä kaudella 2012. Kaudella 2015 hän sijoittui sarjan kokonaispisteissä toiseksi Suomen Salla Kyhälän jälkeen. Kaudella 2016 hän saavutti avausvoittonsa Münchenin osakilpailusta.


title: Place Dauphine

text: Place Dauphine on kolmionmuotoinen aukio Pariisin keskustassa Île de la Citén saarella, lähellä saaren läntistä päätä, Palais de Justicen länsipuolella. Rue Henri-Robert -niminen lyhyt katu kulkee aukion kärjestä Pont Neuf -sillalle.


title: Place Dauphine

text: Place Dauphinen rakennutti Ranskan kuningas Henrik IV ja sen rakentaminen aloitettiin vuonna 1607. Aukion nimi viittaa Ranskan kruununprinssistä käytettyyn nimitykseen "dauphin", sillä Henrik IV:lle oli syntynyt kauan odotettu perillinen, tuleva kuningas Ludvig XIII. Aukiota reunusti alkujaan kolme yhtenäistä taloriviä, joiden rakennukset olivat kolmikerroksisia. Aukion asemakaavaa muutettiin voimakkaasti paroni Haussmannin aikana 1800-luvun lopulla. Aukion itäistä sivua reunustanut talorivi vaurioitui pahoin Pariisin kommuunin kukistamistaisteluissa vuonna 1871 ja se purettiin kokonaan.


title: CRISPR

text: CRISPR eli Clustered Regularly-Interspaced Short Palindromic Repeats ovat DNA-jaksoja, jotka muodostavat useiden bakteerien ja arkkien alkeellisen immuunipuolustuksen arkki- ja bakteeriviruksia vastaan. Näihin jaksoihin ja Cas-proteiineihin (CRISPR associated protein) pohjautuvia geenimuuntelutekniikoita on kehitetty, esimerkiksi CRISPR/Cas9-menetelmä.